הוועדה המשותפת לוועדת הכנסת ולוועדת העבודה, הרווחה והבריאות לדיון בהלס"י בנושא תעסוקת ערבים ושוויון חברתי, כנסת 20, פרוטוקול מספר 1, 2018-05-08 11:03

אחמד טיבי: בוקר טוב לכולם.

אחמד טיבי: סאלם עליכום.

אחמד טיבי: אני מתכבד לפתוח את הישיבה הראשונה ובעצם לחנוך את הוועדה המשותפת לתעסוקת ערבים ושוויון חברתי שהקמנו לאחרונה.

אחמד טיבי: לא פלא שהנושא הראשון שנמצא על סדר יומה של הוועדה הזאת הוא נושא הפשיעה, האלימות, הנשק המשתולל והשפעתו על תעסוקה, על עיקרון השוויון בפני החוק, בפני שירותי המשטרה לטיפול בפשיעה, מה עוד שהנושא הזה, לפי סקרים של דעת קהל הוא הנושא המטריד ביותר את הציבור הערבי במדינת ישראל, יותר מאשר כל נושא אחר.

אחמד טיבי: זה לאחר בדיקות עומק.

אחמד טיבי: הדיון הזה הוא ביוזמת חברי הכנסת מיקי לוי, נחמן שי ומירב בן ארי שאני מקווה שיגיעו בהמשך.

אחמד טיבי: אני מברך את חברי הכנסת שנמצאים כאן.

אחמד טיבי: אני מברך את כל האורחים.

אחמד טיבי: הדיון מתקיים בשותפות עם יוזמות קרן אברהם שעוד מעט יציגו את מדד הביטחון האישי 2017 שהם יזמו והזמינו.

אחמד טיבי: אני רוצה להודות רבות לנעה, רכזת הוועדה, ולשותפים לדיון רסול סעדה מקרן אברהם ומרכז אמאן, שייח' כאמל ריאן.

אחמד טיבי: מתחילת שנת 2018, ויכול להיות שאם המספרים עודכנו, רסול, כאמל או מישהו אחר יעדכן אותי, נהרגו 18 אזרחים ערבים ומתחילת שנת 2000 עד היום נהרגו יותר מ-1,263 אזרחים ערבים.

אחמד טיבי: לכל הדעות מספר נורא.

אחמד טיבי: לפי הדוח של מרכז המחקר והמידע של הכנסת, שיעור קורבנות הרצח בחברה הערבית גדול פי חמישה לפחות מאשר בציבור היהודי.

אחמד טיבי: הדוח מתייחס לשנים 2014-2016 וכן למחצית הראשונה של 2017.

אחמד טיבי: חשוב לציין שהדיון הזה משודר בשידור ישיר בטלוויזיה הלא ותודה לטלוויזיה הלא.

אחמד טיבי: שיעור ערבים בתיקים הקשורים לנשק הבלתי חוקי נע בין 64 אחוזים עד 84 אחוזים בשנת 2016.

אחמד טיבי: למשל, הוגשו 296 כתבי אישום בתיקים אלה בשנת 2016 כאשר 227 מתוכם נגד אזרחים ערבים.

אחמד טיבי: בשנים 2014-2015 היו 397 ניסיונות רצח, מהם 212, כ-53 אחוזים, כוונו כלפי ערבים.

אחמד טיבי: גם בישובים בהם יש תחנות משטרה לא הורגש שינוי ביחס לעבירות הנוגעות לפשיעה ושימוש בנשק.

אחמד טיבי: למשל, באום אל פאחם, בג'סר א זרקא ובנצרת.

אחמד טיבי: 65 אחוזים מהנשים שנרצחו על ידי בני זוגן בישראל הן מהחברה הערבית.

אחמד טיבי: בשנת 2017 נרצחו 72 אזרחים ערבים.

אחמד טיבי: אתמול התקבל בקריאה ראשונה החוק להחמרת ענישה בגין ירי במקומות ציבוריים, בחתונות וכדומה וזאת ביוזמת השר ארדן, השר לביטחון פנים.

אחמד טיבי: התיקון הוא תיקון לחוק טיבי, לחוק שאני יזמתי לפני מספר שנים, שהעלה את הענישה מחצי שנה לשנה אבל מאז לא הייתה אכיפה של החוק.

אחמד טיבי: בא החוק הזה שמעלה את העונש משנה לחמש שנים.

אחמד טיבי: השאלה האם החקיקה באה במקום אכיפה, זאת שאלה שצריכה להישאל ושאלנו אותה אתמול למרות שאני ורבים מחבריי תמכנו בהצעת החוק אבל דרשנו יותר אכיפה כי כאשר יש אכיפה, יש הרתעה.

אחמד טיבי: כאין פענוח של הרצח, הרוצח מרגיש חופשי לעשות זאת שוב וזה קורה.

אחמד טיבי: ראו את המקרים שהתרחשו לאחרונה באום אל פאחם.

אחמד טיבי: אין לי ספק, וחברי יוסף ג'בארין יתייחס לזה בהמשך, שחלק מהמקרים האלה בוצעו על ידי אותם אנשים כי אין הרתעה ואין פענוח.

אחמד טיבי: האמת היא שזו הישיבה השנייה שאנחנו מקיימים כאן בשידור ישיר והיא מיוחדת ומפוקסת על החברה הערבית.

אחמד טיבי: הדיון הקודם היה בוועדת הכספים על ההיי-טק בחברה הערבית.

אחמד טיבי: גם אז וגם היום הזמנתי את השרה גילה גמליאל אבל משום מה לוח הזמנים שלה מאוד צפוף ולא התפנתה להשתתף בשני דיונים שהם חשובים מאוד לחברה הערבית שנמצאים, לפחות בהגדרה של המיניסטריון שהיא עומדת בראשו.

אחמד טיבי: אני חושב שזה מאוד לא מתאים ומאוד לא נכון שהשרה גילה גמליאל באופן עקבי מסרבת להגיע לדיונים החשובים האלה ולא אומר יותר מאשר אמרתי אבל הדברים לא יכולים להישאר כך.

אחמד טיבי: נמצא כאן נציג המשטרה, ניצב חכרוש, יחד עם קצינים אחרים ונציגים אחרים של המשרד לביטחון פנים לצד שאר האורחים וחברי הכנסת.

אחמד טיבי: אני רוצה לתת לרסול להתחיל להציג את מה שהם בקרן אברהם ביצעו, מדד הביטחון האישי.

רועי אסף: כבוד היושב ראש, אני נציג המשרד לשוויון חברתי.

אחמד טיבי: אני מכיר אותך.

אחמד טיבי: טוב שאתה כאן אבל היה עדיף שהנציגה הבכירה של המשרד לשוויון חברתי תהיה כאן.

רסול סעדה: תודה כבוד היושב ראש.

רסול סעדה: אנחנו מברכים אותך על תחילת פעילותה של הוועדה לשילוב ערבים ושוויון חברתי ובטוחים שכמו בעבר הוועדה תביא להצלחות והישגים לקידום שוויון של האזרחים הערבים.

רסול סעדה: אנחנו גאים להציג בדיון הראשון של הוועדה את מדד הביטחון האישי בישובים הערבים, המדד שעבדנו עליו במשך שנת 2017 כחלק ממיזם קהילות בטוחות, המיזם שמטפל בכל סוגיית הפשיעה, האלימות והשיטור בישובים הערביים.

רסול סעדה: במדד אנחנו מתייחסים גם לנושא של קורבנות ב-2017.

רסול סעדה: יש לנו סקר עמדות שבדק גם את תחושת הביטחון האישי בקרב התושבים, התייחסות לסוגיות אלימות ספציפיות, עמדות כלפי המשטרה והנכונות להירתם למאבק באלימות.

רסול סעדה: אנחנו מתארים גם את יחסי המשטרה-חברה ערבית בשנת 2017, מה קרה בשנה הזאת, אירועים חיוביים ושליליים כאחד, וכמובן הגורמים לאלימות, למה בעצם יש אלימות בחברה הערבית, שאלה שחייבים לשאול אותה ולנסות לענות עליה, וכמובן אנחנו מסכמים עם המלצות אופרטיביות של מה ניתן ואפשר לעשות.

רסול סעדה: אדוני, אני אתחיל בכמה נתונים על שנת 2017.

רסול סעדה: 67 אנשים קיפחו את חייהם כתוצאה מאירועים פליליים מתוך 122 בישראל בשנת 2017.

רסול סעדה: באחוזים זה 55 אחוזים, פי 2.5 משיעורנו באוכלוסייה.

רסול סעדה: בממוצע של שבע השנים האחרונות אנחנו עומדים על כ-52 אחוזים מסך הנרצחים או המקרים שמוגדרים על רקע פלילי בישראל.

רסול סעדה: בשנת 2017 תשע נשים נרצחו – 13.5 אחוזים מסך הנרצחים הערבים.

רסול סעדה: אם אנחנו הולכים לפילוח גיאוגרפי אזורי, ביישובי המשולש גם הצפוני וגם הדרומי מדובר ב-26 מקרי רצח, 39 אחוזים מסך הרציחות בחברה הערבית.

רסול סעדה: מהגליל, אנחנו מדברים על 13 מקרים שזה כמעט 20 אחוזים ממקרי הרצח בחברה הערבית למרות ששם מדובר ב-60 אחוזים מהתושבים.

רסול סעדה: בערים המעורבות, שם יש 10 אחוזים מסך האזרחים הערבים, יש 17 מקרים שזה רבע ממקרי הרצח שהיו בשנת 2017, ועוד 10 מקרי רצח שהם 15 אחוזים בנגב.

רסול סעדה: אם אני לוקח את הישובים שהיו בהם הכי הרבה מקרי רצח, יש לנו את יפו עם עשרה מקרים, כפר קאסם עם שישה מקרים, טייבה עם שישה מקרים, לוד עם ארבעה מקרים, אום אל פאחם עם שלושה מקרים, חיפה עם שלושה מקרים.

אחמד טיבי: זה ב-2017.

רסול סעדה: ב-2017.

רסול סעדה: כמובן במדד יש פירוט לכל הישובים שהיו בהם מקרים של אזרחים שקיפחו את חייהם כתוצאה מאלימות או פשיעה.

רסול סעדה: כמו שהזכרת, בתחילת שנת 2018 יש 18 מקרי רצח.

רסול סעדה: בהשוואה לשנת 2017 אנחנו בירידה קלה, לעומת 21 קורבנות נכון לאפריל 2017.

רסול סעדה: אני מקווה שזאת מגמה חיובית אבל אנחנו עדיין בתחילת השנה.

רסול סעדה: אני מעביר עכשיו את המיקרופון לדוקטור נוהאד עלי שהוא היועץ האקדמי והמלווה האקדמי למיזם קהילות בטוחות שיציג את הסקר ותחושת הביטחון האישי בקרב התושבים.

אחמד טיבי: אני מברך את דוקטור נוהאד עלי שהוא אדם אקדמאי וחוקר בר סמכה בנושא.

אחמד טיבי: בבקשה.

נוהאד עלי: בוקר טוב לכולם.

נוהאד עלי: אתחיל באמירה אולי קצת מקוממת.

נוהאד עלי: אני כבר מזמן הפסקתי להשתמש במושג פשיעה באלימות.

נוהאד עלי: בספרות שלי אני משתמש בהמשגה טרור אזרחי.

נוהאד עלי: זה מה שמתאר את ההוויה של 1,263 ערבים שנרצחו בידי ערבים בחברה הערבית.

נוהאד עלי: זה המינוח הנכון וזה התיאור הנכון של התופעה לפחות לעניות דעתי.

נוהאד עלי: אני אציג מבוא קצר על הסקר, איך הוא נערך, על המדגם, מה הן הסוגיות המרכזיות שהסקר התמקד בהן ולאחר מכן אני אעבור לממצאים העיקריים של הסקר.

נוהאד עלי: נתחיל בכך שראשית, הסקר הוא השוואתי.

נוהאד עלי: אנחנו ערכנו אותו הן בקרב האוכלוסייה הערבית והן בקרב האוכלוסייה היהודית.

נוהאד עלי: 50 אחוזים היו ערבים ו-50 אחוזים היו יהודים.

נוהאד עלי: רואיינו או נסקרו 402 ערבים במדגם מייצג של האוכלוסייה הערבית בישראל, לא כולל מזרח ירושלים ורמת הגולן, ו-402 יהודים, לא כולל מעבר לקו הירוק אלא כולם בתוך הקו הירוק.

נוהאד עלי: כמובן כל הכללים המדעיים שולבו בסקר.

נוהאד עלי: הסוגיות המרכזיות של הסקר, כלומר, ממה הוא מורכב, יש לנו חמש סוגיות מרכזיות שאני אציג חלק מהן כעת.

נוהאד עלי: הסוגיה הראשונה תחושת האלימות.

נוהאד עלי: כלומר, מהו סקר העמדות שיש לנו.

נוהאד עלי: עמדות בקשר לסוגי האלימות השונים – רצח, ניסיון לרצח, ירי, דמי חסות, פריצות, גניבות וכל סוגיות האלימות כולל אלימות במשפחה.

נוהאד עלי: סוגיה שלישית היא מידת תחושת הביטחון והיקף החשיפה לאלימות, באיזו מידה באופן אישי אתה נפגעת.

נוהאד עלי: אנחנו מחלקים את זה לשלוש שנים, לשנתיים, לשנה.

נוהאד עלי: כלומר, האם אתה באופן אישי, וחברים, זה שונה מסקר העמדות.

נוהאד עלי: זה דיווח על האם באופן אישי אתה נפגעת מאלימות.

נוהאד עלי: ובסוף נסיים עם עמדות הציבור כלפי המשטרה בישראל.

נוהאד עלי: הסקר הזה הוא הסנונית הראשונה למדד שאמור לאתגר את כולם.

נוהאד עלי: אנחנו נבדוק עליות וירידות בכל הסוגיות שהתייחסתי אליהן ואנחנו גם נבקש ביקורת, נבקש סוגיות שלא העלינו, שנעשה אותן בסקרים הבאים.

נוהאד עלי: בקשר לעמדות.

נוהאד עלי: אנחנו מדברים על סקר גדול יחסית.

נוהאד עלי: אנחנו מדברים על 804 מרואיינים.

נוהאד עלי: הסקר בוצע על ידי ...

נוהאד עלי: במאי-יוני 2017.

נוהאד עלי: השאלה הראשונה שהסקר העלה היא האם יש בעיה של אלימות בישוב שלך.

נוהאד עלי: סוגיית האלימות בעצם קיימת בכל הישובים הערבים אבל יש לנו פרופורציות גיאוגרפיות, כלומר, יש הבדל ענקי בין המשולש לבין הגליל.

נוהאד עלי: הגליל מהווה 56 אחוזים מהאוכלוסייה הערבית אבל רק 20 אחוזים מהאלימות בו.

נוהאד עלי: המשולש הוא 23 אחוזים עם 40 אחוזים ממקרי הרצח.

נוהאד עלי: מה שמפתיע בממצאים, בנתונים שהציג רסול, זאת סוגיית הערים המעורבות כאשר שיעור האלימות הוא כפול מאשר ייצוגם באוכלוסייה.

נוהאד עלי: הם מהווים כ-8.5 אחוזים מהאוכלוסייה הערבית ושיעור האלימות בישובים אלו מגיע למשהו כמו 25 אחוזים.

נוהאד עלי: רבע ממקרי הרצח בחברה הערבית קורים שם.

נוהאד עלי: האם יש בעיית אלימות בישוב שלך.

נוהאד עלי: תסתכלו על הציבור היהודי.

נוהאד עלי: רק 14 אחוזים מהיהודים סבורים שיש בעיה של אלימות בישוב שלהם.

נוהאד עלי: לעומת זאת, בציבור הערבי 54 אחוזים סבורים שהאלימות קיימת בישוב שלהם.

נוהאד עלי: יש מכה של אלימות.

נוהאד עלי: מחצית מהתושבים הערבים, יש להם את התחושה, יש להם את העמדה שהישוב שלהם הוא ישוב שיש בו בעיה רצינית של אלימות, של פשיעה.

קריאה: ה-50 אחוזים האחרים מרגישים נוח?

נוהאד עלי: לא.

נוהאד עלי: זה לא עניין של מרגישים נוח.

נוהאד עלי: ראשית, הוא מדבר על מקום המגורים שלו, על השכונה שלו.

נוהאד עלי: יכול להיות שיש שם שכונות, יש ישובים שהם לא מרגישים את האלימות.

אחמד טיבי: יש בהמשך שאלה ישירה.

אחמד טיבי: רק 32 אחוזים מרגישים נוח.

אחמד טיבי: 70 אחוזים לא מרגישים נוח.

נוהאד עלי: התשובות בסקר היו במידה רבה מאוד, במידה רבה, במידה מועטה, בכלל לא.

נוהאד עלי: הקבוצה שקיימת היא שאנו במידה רבה עד רבה מאוד.

נוהאד עלי: מי שחושב שיש מעט אלימות, הוא לא בתוך ה-54 אחוזים.

נוהאד עלי: הקבוצה בהחלט עדיין קיימת.

חנין זועבי: כולל משפחות פשע.

נוהאד עלי: לתחושת הביטחון, 70 אחוזים מהאוכלוסייה הערבית לא חשים ביטחון.

נוהאד עלי: כלומר, יש בעיה מאוד רצינית בתפיסת הביטחון האישי שלהם.

נוהאד עלי: יש אנשים שלא מרגישים, אנשים שגרים בישובים מסוימים, אנשים שגרים בערים יהודיות גדולות – לא מרגישים את הבעיה הזאת.

נוהאד עלי: יש אנשים שאם הוא לא נפגע באופן אישי, אם בשכונה שלו אין בעיה של אלימות, אז בעצם במקום המגורים שלו, בשכונה שלו, הוא מרגיש יותר אלימות אבל הנתון כשלעצמו ש-70 אחוזים לא מרגישים ביטחון, הביטחון האישי שלהם מעורער, זה צריך להדיר שינה מעיני כולנו.

נוהאד עלי: 70 אחוזים מהאוכלוסייה הערבית אין לה ביטחון אישי וזה דבר מאוד מאוד חמור ומאוד מסוכן, במיוחד כשאנחנו משווים אותו לחברה היהודית.

נוהאד עלי: בחברה היהודית רק 13 אחוזים מהיהודים לא חשים בטוחים בישובים שלהם, לעומת 70 אחוזים בחברה הערבית.

אחמד טיבי: נתקדם.

נוהאד עלי: סוגי הפשיעה.

נוהאד עלי: לדעתך באיזו מידה קיימת בישוב שלך תופעה של ירי ושימוש בנשק.

נוהאד עלי: מחצית מהמרואיינים, בישוב שלהם יש את הבעיה של נשק.

נוהאד עלי: שימוש בנשק.

נוהאד עלי: לא רק נשק, לא אנשי מדים אלא מדובר על כך שהיה שימוש.

נוהאד עלי: באיזו מידה אתה חושב שהיה שימוש בנשק.

נוהאד עלי: לפי 50 אחוזים מהתושבים יש שימוש בנשק בישובים שלהם, בשכונות שלהם.

קריאה: במידה רבה ורבה מאוד.

נוהאד עלי: כן.

נוהאד עלי: אנחנו מדברים על במידה רבה ועל במידה רבה מאוד.

נוהאד עלי: כלומר, תמיד יש לנו את הקטגוריה של אמצע שיכולה להעלות עוד 10-12 אחוזים מהנתונים שיש לנו.

נוהאד עלי: תופעה שאני חייב לציין היא תופעה חמורה מאוד בחברה הערבית למרות שהספרות, הן הספרות האקדמית והן המחקרים לא ממש התייחסו אליה, אבל לאחרונה לא רק שהיא מורגשת אלא היא מורגשת מאוד וזאת הסוגיה של דמי חסות.

נוהאד עלי: זה בעצם לא רק עניין של פשיעה כלכלית אלא זה עניין הרבה יותר חמור מאשר פשיעה כלכלית.

נוהאד עלי: זה קושי בניהול תקין של העסקים.

נוהאד עלי: לדעתך באיזו מידה סובלים בעלי עסקים וסוחרים בישוב שלך מבעיית דמי חסות.

נוהאד עלי: חאווה.

נוהאד עלי: נכון, יש כמה ישובים שהם המוקדים של הפשיעה אבל בעיקרון יותר משליש מהציבור הערבי חושב שסוגיית אל-חאווה, סוגיית דמי החסות, היא סוגיה מאוד בעייתית.

נוהאד עלי: כלומר, אם זו העמדה של הציבור, אם היינו מראיינים את בעלי העסקים, סביר להניח שהשיעור הוא הרבה יותר גבוה.

נוהאד עלי: אלימות במשפחה.

נוהאד עלי: האלימות חדרה לכל מקום טוב, נעים ויפה בתוך החברה הערבית, ובמיוחד כאשר משווים אותה לחברה היהודית.

נוהאד עלי: עד כמה אתה חושב שקיימת תופעה של אלימות במשפחה בישוב שלך.

נוהאד עלי: אנחנו כאן צריכים לפצל את זה ולשאול האם אלימות נגד נשים, האם אלימות נגד ילדים, האם אלימות נגד זקנים אבל בכלל, על תופעה במשפחה.

נוהאד עלי: המקום הכי בטוח שאנחנו צריכים לחוש בו, יש לנו שליש מהאוכלוסייה הערבית שחושבים שקיימת בעיה של אלימות בישובים הערבים.

נוהאד עלי: כאן יש לנו סוגיה תרבותית שאנחנו מודעים לה בניתוח.

נוהאד עלי: בחוברת שחילקנו אנחנו מנתחים אותה יותר בהרחבה.

נוהאד עלי: לעומת 14 אחוזים מהיהודים שחשים את אותה תחושה.

נוהאד עלי: מי אחראי לביטחון.

נוהאד עלי: זו סוגיה מאוד משמעותית וכאן יש לנו הבדלים מאוד מאוד משמעותיים בין החברה הערבית לבין החברה היהודית.

נוהאד עלי: מי לדעתך אחראי לביטחון בישוב שלך.

נוהאד עלי: כמעט שני שלישים, 63 אחוזים מהציבור הערבי, סבור שהאחראי על הביטחון האישי, האחראי על מיגור האלימות בתוך החברה הערבית צריך להיות משטרת ישראל.

אחמד טיבי: לא.

אחמד טיבי: הפוך.

אחמד טיבי: יהודים זה 63 אחוזים, התשובה של הציבור היהודי.

נוהאד עלי: נכון.

נוהאד עלי: סליחה.

נוהאד עלי: הציבור הערבי, חצי.

נוהאד עלי: זה מלמד על העמדות כלפי המשטרה, על היחס כלפי המשטרה, על התפקיד שצריכה למלא המשטרה בעניין של האלימות.

אמנון בארי סוליציאנו: הציבור הערבי למד לא לצפות מהמשטרה לביטחון.

אחמד טיבי: זה עניין של ציפייה לפי המציאות.

ג'מאל חכרוש: לא בטוח.

ג'מאל חכרוש: זאת כבר פרשנות.

אמנון בארי סוליציאנו: זה מה שהסקר אומר.

ג'מאל חכרוש: או סקר פרשנות.

ג'מאל חכרוש: בוא נחליט שזה סקר.

נוהאד עלי: יש לנו תשובה האם זו פרשנו או סקר כששואלים לגבי האמון במשטרה, באיזו מידה יש לך אמון במשטרה.

נוהאד עלי: ראשית, יש קונצנזוס בין יהודים לערבים, כמעט קונצנזוס בין יהודים לערבים בסוגיית האמון או להפך, בסוגיית אי אמון במשטרה.

נוהאד עלי: כ-60 אחוזים מהערבים, אין להם אמון במשטרה לעומת 54 אחוזים מהציבור היהודי אין להם אמון במשטרה.

רסול סעדה: אם אנחנו עושים השוואה לסקר קודם של שנת 2014 שעשינו בנושא של אמון במשטרה, בקרב הערבים יש עלייה של 50 אחוזים, מ-45 אחוזים ל-60 אחוזים, ובקרב היהודים העלייה היא כמעט של 100 אחוזים, מ-28-29 אחוזים בשנת 2014 ל-54 אחוזים.

ג'מאל זחאלקה: זה בגלל חקירת נתניהו.

רסול סעדה: לצורך העניין.

קריאה: עלייה באמון או באי אמון?

רסול סעדה: באי אמון.

אחמד טיבי: אצל ערבים אי האמון הוא 56 אחוזים.

נוהאד עלי: כן.

נוהאד עלי: כלומר ל-50 אחוזים יש אמון מסוים ול-60 אחוזים אין אמון במשטרת ישראל.

נוהאד עלי: אני לא חושב שהנתונים מפתיעים במיוחד כשאנחנו משווים אותם ליהודים כאשר גם בקרב היהודים יותר מחצי, אין להם אמון במשטרת ישראל.

טלב אבו עראר: מה זה כולל?

טלב אבו עראר: את כל העדות?

טלב אבו עראר: מוסלמים ודרוזים?

רסול סעדה: כן.

רסול סעדה: המחקר מייצג את האוכלוסייה הערבית.

טלב אבו עראר: כנציג האוכלוסייה הבדואית, אפס.

טלב אבו עראר: אפילו לא אחוז אחד אמון במשטרה.

אחמד טיבי: ברור שבסקר לא שאלתם את טלב אבו עראר.

נוהאד עלי: הקמת תחנות משטרה.

נוהאד עלי: למרות העמדות כלפי המשטרה ואי האמון שרוחש הציבור הערבי למשטרה, האם אתה תומך או לא תומך בהקמת תחנת משטרה בישוב שלך.

נוהאד עלי: כשלושת-רבעי הציבור הערבי מעוניין לפי הנתונים של הסקר בהקמת תחנת משטרה.

נוהאד עלי: אולי זה כן יכול לעזור, אולי זה יוריד את סוגיית האלימות בתוך הישובים הערבים.

נוהאד עלי: לעומת הציבור היהודי, הנתונים הם שונים.

נוהאד עלי: השקף על נכונות להירתם למאבק באלימות.

נוהאד עלי: חברים, כל הזמן אנחנו מדברים על האדישות של הציבור הערבי בכל מה שקשור לסוגיית האלימות.

נוהאד עלי: כנראה שהבעיה היא שאנחנו לא יודעים לארגן את הציבור הערבי.

נוהאד עלי: יש נכונות של הציבור הערבי.

נוהאד עלי: 70 אחוזים מהציבור הערבי, כשזה נוגע לסוגיית האלימות, כן רוצים לשתף פעולה, כן רוצים לקחת תפקיד בסוגיית האלימות ואינשאללה בשנה הבאה, כשנציג את שלושת הישובים או את חמשת הישובים שיש לנו עבודה מעשית פרקטית בתוך הישוב, בעצם הסוגיה תוכיח את הטיעונים ואת הממצאים.

כאמל ריאן: ל-70 אחוזים יש נכונות לשתף פעולה.

כאמל ריאן: מה הכוונה?

רסול סעדה: נכונות להשתתף במאבק.

נוהאד עלי: אם העמותה שלך רוצה ליזום פרויקט מסוים, יש לך כ-70 אחוזים מהסביבה שלך עם נכונות לשיתוף פעולה.

נוהאד עלי: יוזמות קרן אברהם התחילה את הקהילות הפתוחות, יש שיתוף פעולה מהציבור.

נוהאד עלי: הציבור רואה בסוגיית האלימות בעיה ראשונה של הציבור הערבי.

נוהאד עלי: בכל סקרי דעת הקהל מצאנו שהסוגיה יותר חמורה מאי השוויון, מהאפליה, מפתרון הבעיה הפלסטינית, מכל דבר.

נוהאד עלי: זו הסוגיה שמעסיקה את הציבור הערבי באופן הרציני ביותר.

נוהאד עלי: האם נוכחות גבוהה של המשטרה בישוב שלך תביא לידי הפחתת האלימות בו.

נוהאד עלי: שיעור העונים במידה רבה.

נוהאד עלי: עדיין חלק מהציבור חושב שאם תהיה נוכחות, אם יהיו ניידות, אם תהיה תנועה של המשטרה בתוך הישובים הערבים, זה כן יכול לעזור.

נוהאד עלי: אם תהיה נוכחות מתמדת של המשטרה בישובים הערבים, אם הניידות של המשטרה יסתובבו יותר בישובים הערבים, זה בעצם ייתן יותר ביטחון ואולי זה יצמצם בצורה כזו או אחרת את מידת האלימות בתוך החברה הערבית.

נוהאד עלי: כפי שאנחנו רואים, סיורים בתוך החברה היהודית – וזה כן הצליח בכמה ישובים, בכמה עיירות להוריד את האלימות – גם בציבור הערבי חושבים שאם מגבירים את הנוכחות של המשטרה, סוגיית האלימות תרד.

אחמד טיבי: תודה רבה דוקטור נוהאד עלי.

אחמד טיבי: אלה היו מספרים.

אחמד טיבי: תוצאות של סקר רחב שנעשה.

אחמד טיבי: המספרים האלה נתונים לפרשנות וכל אחד רשאי להתייחס אליהם.

ת'אבת אבו ראס: יש עוד שני שקפים.

רסול סעדה: השקף האחרון.

רסול סעדה: אנחנו יכולים להבין היום שיש צורך בפעילות משטרתית בתוך הישובים הערביים והנתונים של הסקר שלנו מראים שני דברים – אי אמון מצד אחד ומצד שני נכונות לשיתוף פעולה במובן הזה שלציבור הערבי, לאזרח הערבי, יש לו ציפייה לאיזה שיטור הוא רוצה ואת השיטור הזה אנחנו מכנים כשיטור מבוסס קהילה.

רסול סעדה: לכן סוגיית האמון או אי אמון במשטרה היא קריטית לטיפול בסוגיית הפשיעה והאלימות.

רסול סעדה: אם אנחנו לוקחים את שנת 2017 ומנתחים אותה מבחינת אירועים משמעותיים ביחסים בין החברה הערבית לבין המשטרה, היה בשנים קודמות גם הרג של אזרחים ערבים שזה פוגע באופן משמעותי באי האמון.

רסול סעדה: אום אל חיראן, כפר קאסם ויפו.

רסול סעדה: אם אנחנו מדברים על תפקידה של המשטרה באבטחת הריסת הבתים כמו בתחילת שנת 2017 בקלנסואה, זה נתפס גם בעיני הציבור כמעמיק את אי האמון.

נוהאד עלי: אגב, יש לנו גיבוי גם בסקר דעת אחר, במדד הדו קיום בין יהודים לערבים שמתייחס לשני האירועים הראשונים של הרג השוטרים של יעקוב בסוגיית הריסת המבנים בישובים הערביים, במיוחד בקלנסואה.

נוהאד עלי: יש כאן נקודת מפנה משמעותית בהתייחסות למשטרה.

נוהאד עלי: זה גורם להרעה מאוד משמעותית וגורם לריחוק של הציבור הערבי מהמדינה.

רסול סעדה: פתיחת תחנות משטרה הייתה ונשארה לדעתי שנויה במחלוקת.

רסול סעדה: אמנם פחות משנים עברו.

רסול סעדה: בשנת 2017 הוקמו שתי תחנות משטרה חדשות בג'סר זרקא ובכפר כנא ולפי תכנית הממשלה נועדות עוד עשר תחנות חדשות ועוד עשר תחנות של עיבוי.

רסול סעדה: הגדלת שיעור הערבים במשטרה, נתוני הגיוס שהתקבלו מצד המשטרה, אנחנו מדברים על 325 שוטרים ערבים חדשים.

רסול סעדה: גם הנושא הזה, אנחנו רואים שערבים מתגייסים ומצד שני אנחנו לא רואים קמפיין נגד בשטח לנושא הזה כך שהנושא הזה הוא לא עובר חלק בחברה הערבית אבל עדיין ההתנגדויות הן פחות מאשר אם אני משווה את זה לנושא של הקמפיין שנעשה בנושא השירות הלאומי.

רסול סעדה: נושא הפענוח.

רסול סעדה: אין עלייה, לפחות לא פורסם, ולכן אנחנו מדברים על כך שמבחינה תדמיתית המשטרה לא נתפסה כמי שפעלה בשנת 2017 להעמיד לדין פושעים או לפענח רציחות ולכן לא חל שיפור בתדמית.

אחמד טיבי: יש לכם נתונים על שיעור הפענוח?

אחמד טיבי: בטח ניצב חכרוש יתייחס לזה, אבל לכם יש נתונים?

רסול סעדה: לא.

אחמד טיבי: המפכ"ל טען באחת הישיבות ששיעור הפענוח בקרב יהודים וערבים הוא כמעט שווה.

ג'מאל חכרוש: שיעור הפענוח במדינה בכלל, 53 אחוזים.

ג'מאל חכרוש: 52 אחוזים בחברה היהודית ו-49 בחברה הערבית.

אמנון בארי סוליציאנו: ההתייחסות היא לשיעור הנתפס.

ג'מאל חכרוש: אני מדבר על כתבי אישום.

חנין זועבי: יש אחוז הפענוח שלא מגיע לכדי פענוח?

ג'מאל חכרוש: אנחנו מדברים על כתבי אישום בכלל.

ג'מאל חכרוש: הפענוח מבחינת גילוי, מעל 70 אחוזים ואני לא מתייחס אליו.

ג'מאל חכרוש: אני מתייחס לכתבי אישום שאי אפשר להתווכח עליהם.

רסול סעדה: אנחנו יודעים שיש הבחנה בין גילויים לבין פענוחים ואנחנו יודעים שיש קושי ראייתי מאוד גדול בנושא, במיוחד בתיקי הרצח בישובים הערביים.

רסול סעדה: המאבק בנשק הבלתי חוקי.

רסול סעדה: היה קמפיין אחד של המשרד לביטחון פנים והמשטרה שלא צלח במיוחד.

רסול סעדה: אנחנו רואים רק שני אזרחים ערבים שהפקידו את הנשק שלהם.

רסול סעדה: אנחנו מציעים – ואדוני, זה חלק מההמלצות – התהליך הזה חייב להיות באופן קבוע ובתחנות קבועות בשנה כולל רתימת מנהיגי הציבור הערבי להכנת השטח להיפטר מהנשק הזה.

רסול סעדה: מצד שני חייבים אכיפה מאוד מאוד קשוחה בעניין הזה.

רסול סעדה: בשנת 2017, ואני עובר על זה במהירות, היו לא מעט תחנות בהן המנהיגות, ובעיקר המנהיגות המקומית הנבחרת, נפגשה עם המשטרה, בין אם זה בפורומים שהמשטרה הקימה ובין אם זה אצל נשיא המדינה.

רסול סעדה: האירועים של כפר קאסם, להבדיל מאום אל חיראן, אם אני משווה, בשעות הלילה המאוחרות היה מפגש עם המפכ"ל ועם הסגל שהיה שם.

רסול סעדה: אני חושב שגם אדוני השתתף במפגש הזה.

רסול סעדה: כך שדברים כאלו לא קרו לפני.

רסול סעדה: מבחינתנו זה סימון או סימן לכיוון חיובי שיכול להיבנות בנושא האמון.

רסול סעדה: כמובן המשטרה היום יותר נגישה מבחינת דוברות ותקשורת.

רסול סעדה: דף ערבי בפייסבוק ובטוויטר, יותר מודעות לתקשורת הערבית.

רסול סעדה: כאן אנחנו רוצים להתייחס במהירות גם לנושא של למה אנחנו חושבים שיש אלימות.

רסול סעדה: מתי זה התחיל ואיך זה קורה ואז ניגע בכמה המלצות אופרטיביות ונסיים את המצגת.

אמנון בארי סוליציאנו: ברשותכם, אני אקח ממש שתי דקות על הגורמים המרכזיים לפשיעה ואלימות בחברה הערבית.

אמנון בארי סוליציאנו: אני אתחיל בזה שאני אומר שהגורמים בעיקרם הם גורמים שמבטאים את מצבה של החברה הערבית בישראל.

אמנון בארי סוליציאנו: לא שום עניין שקשור בחברה עצמה אלא מדיניות אפליה, איך החברה הזאת ממוקמת בתוך החברה הישראלית ואנחנו מונים שמונה גורמים.

אמנון בארי סוליציאנו: הראשון בהם הוא תת שיטור.

אמנון בארי סוליציאנו: פשוט פחות שיטור מכל מיני סיבות.

אמנון בארי סוליציאנו: אי אמון בין החברה הערבית והמשטרה.

אמנון בארי סוליציאנו: שיטור מוטה ביטחון.

אמנון בארי סוליציאנו: דחייה של המשטרה ואי קבלת הלגיטימיות שלה ובקיצור של דבר פחות שיטור בישובים הערבים.

אמנון בארי סוליציאנו: זו הסיבה הראשונה.

אמנון בארי סוליציאנו: הסיבה השנייה היא עוני נרחב.

נוהאד עלי: גם התחושה שיש אוטונומיה בניהול הפשיעה בתוך החברה הערבית.

אמנון בארי סוליציאנו: כן.

אמנון בארי סוליציאנו: כל עוד הפשיעה מנוהלת בתוך החברה הערבית, אפשר לתת לה להתקיים.

מיכל בירן: אתה אומר שכל עוד זה לא פוגע ביהודים.

נוהאד עלי: כן.

נוהאד עלי: היא בגבולות הישוב הערבי.

אמנון בארי סוליציאנו: אפשר לתת לה להתקיים.

אמנון בארי סוליציאנו: היום אנחנו רואים שהדברים לעולם לא נשארים בתוך אלא תמיד יש סטיל אובר, תמיד הדברים גם יוצאים החוצה.

אמנון בארי סוליציאנו: עוני.

אמנון בארי סוליציאנו: בעולם יש ספרות מאוד ענפה שמדברת על הקשר בין עוני לבין פשיעה.

אמנון בארי סוליציאנו: החברה הערבית היא לא יוצאת מהכלל.

אמנון בארי סוליציאנו: מחצית מהחברה הערבית מוגדרת כענייה.

אמנון בארי סוליציאנו: אבטלה, מערכות חינוך ורווחה חלשות – הדברים האלה מעודדים פשיעה ואלימות.

אמנון בארי סוליציאנו: חוסר מעש בקרב צעירים, תופעה נרחבת חמורה שבאה לידי ביטוי בהרבה מאוד מובנים.

אמנון בארי סוליציאנו: קבוצת הגיל של 18 עד 22.

אמנון בארי סוליציאנו: הרבה אנשים לא לומדים או עובדים.

אמנון בארי סוליציאנו: היעדר מסגרות חינוך והכשרה לצעירים.

אמנון בארי סוליציאנו: כמובן שאין מתקני ספורט והעשרה בהשוואה לציבור היהודי.

אמנון בארי סוליציאנו: זה ממש חושך מה שקורה שם וזאת סיבה שלישית.

אמנון בארי סוליציאנו: הסיבה הרביעית היא סיבה מעניינת וחדשה ונוהאד נגע בה וצריך לשים אליה לב.

אמנון בארי סוליציאנו: כל העניין של נגישות נמוכה להון ולאשראי.

אמנון בארי סוליציאנו: כל העניין של דמי חסות והלוואות בריבית קצוצה וחוסר היכולת של בעלי עסקים וגם אנשים פרטיים שצריכים הון, בין אם זה לבנות בית או לפתוח עסק או להקים משהו, והולכים ולוקחים הלוואות שאי אפשר לעמוד לעולם בהחזרים שלהם והשלב הבא הוא שגובים מהם את החובות שלהם באלימות.

אמנון בארי סוליציאנו: את הדבר הזה אנחנו רואים כתופעה גדלה מאוד.

ג'מאל זחאלקה: רק תגיד שמדובר במיליארדים ולא בכסף קטן.

אמנון בארי סוליציאנו: כן.

אמנון בארי סוליציאנו: כסף ענק שאגב, הוא קשור לתופעה חיובית בעיקרה.

אמנון בארי סוליציאנו: כלומר, יש השקעות חיוביות כספיות בחברה הערבית.

אמנון בארי סוליציאנו: יש עלייה של מעמד בינוני.

אמנון בארי סוליציאנו: יש פתיחה של עסקים אבל אין הון נגיש.

אמנון בארי סוליציאנו: אין הלוואות, אין משכנתאות.

אמנון בארי סוליציאנו: יש כשל מבני בדבר הזה שצריך לתקן אותו.

אמנון בארי סוליציאנו: זה לא קשור בכלל למשטרה ולאכיפה.

אחמד טיבי: מה הכוונה בחוסר מעש בגיל 18 עד 22?

אמנון בארי סוליציאנו: ת'אבת אומר דור הנרגילות.

אמנון בארי סוליציאנו: זה הכינוי שאנחנו מכנים אבל באמת קבוצת גיל.

אמנון בארי סוליציאנו: צעיר יהודי בסוף התיכון יכול ללכת לשנת שירות, למכינה קדם צבאית, להתנדבות ואחרי כן צבא ואני לא יודע מה, אבל ערבי או ערביה בגיל הזה עומד בפני שוקת שבורה.

אמנון בארי סוליציאנו: אין לו או לה הרבה אפשרויות פרט מאשר ללכת לעבודה או ללכת ללימודים ולא תמיד זה אפשרי.

אמנון בארי סוליציאנו: אבל המגוון הוא מאוד מצומצם.

אמנון בארי סוליציאנו: סיבה נוספת היא היעדר חוק וממשל.

אמנון בארי סוליציאנו: אין משרדי ממשלה, אין נוכחות ממשלתית, אין תחנות כיבוי והצלה, אין תחנות משטרה.

אמנון בארי סוליציאנו: בסך הכול תחושה של אקס טריטוריה.

אמנון בארי סוליציאנו: האזרחים הערבים חשים שהם מופקרים לגורלם על ידי המדינה.

אמנון בארי סוליציאנו: יש היעדר אכפתיות מצד המדינה.

אמנון בארי סוליציאנו: הדבר הזה, גם הוא מעודד התנהגות שהיא אלימה.

אמנון בארי סוליציאנו: חברה במעבר.

אמנון בארי סוליציאנו: אפשר לכתוב על זה ולדבר על זה המון אבל בגדול אנחנו מדברים על חברה שבה התרבות והסמכות המסורתית כבר לא משחקת תפקיד כמו בעבר.

אמנון בארי סוליציאנו: אם פעם שני ילדים או נערים היו רבים בכביש והמשפחות שלהם היו בתוך שלוש או ארבע דקות יכולות לפתור את העניין בינן לבין עצמן, הייתה סמכות הורית, סמכות מסורתית, היום כל אחד מרים את המכשיר הזה, קורא בווטסאפ ל-200 חבר'ה לרדת לרחוב ובתוך ארבע דקות יש מלחמה, סכינים ונשק חם וכולי.

אמנון בארי סוליציאנו: כלומר, יש הרבה מאוד שינויים שגם הם טכנולוגיים, גם חברתיים, גם תרבותיים שגורמים לעלייה באלימות.

אמנון בארי סוליציאנו: האלימות הופכת להיות מוצא קל.

אמנון בארי סוליציאנו: הסיבה השביעית היא סיבה שלא מדברים עליה הרבה אבל צריך להאיר אותה וצריך לדבר עליה.

אמנון בארי סוליציאנו: נדידת הפשיעה.

אמנון בארי סוליציאנו: פשיעה שמתמודדים אתה רשויות האכיפה בצורה אפקטיבית בריכוזי אוכלוסייה יהודית.

אמנון בארי סוליציאנו: ניקח את נתניה כמקרה מבחן.

אמנון בארי סוליציאנו: הפשיעה לא נעלמת אלא היא עוברת 15 קילומטרים מזרחה למקום שבו לא מופעל עליה לחץ, מקום שבו יש תת שיטור ואנחנו רואים לא סתם שאחוזי הפשיעה במשולש הם אחוזים גבוהים.

אמנון בארי סוליציאנו: יש כאן קרבה לריכוזי אוכלוסייה יהודית שבהם מתקיים שיטור פחות או יותר אפקטיבי או הרבה יותר אפקטיבי והפשיעה נודדת מזרחה לישובים הערבים.

אמנון בארי סוליציאנו: צריך לדבר על זה.

אמנון בארי סוליציאנו: צריך לתת לזה תשומת לב.

אמנון בארי סוליציאנו: הסיבה האחרונה היא באמת סיבת סל אבל היא קיימת והיא אלימות כביטוי למחאה.

אמנון בארי סוליציאנו: זה יכול להיות מגרפיטי על מבנים ועד נהיגה פרועה ועוד אלף ואחד ביטויים שונים ומשונים לתחושת תסכול וחוסר מסוגלות וחוסר אפשרויות ואפליה כלפי המדינה, כלפי החברה היהודית, כלפי המסורת, כלפי המשפחה.

אמנון בארי סוליציאנו: צריך לדבר על הסיבה הזאת.

אמנון בארי סוליציאנו: כאן אני מחזיר את הכדור לרסול שידבר על השקף האחרון שמדבר על ההמלצות שלנו ועם זה אנחנו מסיימים.

רסול סעדה: אדוני, ההמלצות שלנו לאחר כל המדד והמחקר שכמו שנאמר אנחנו הולכים לעשות את זה כל שנה ולבדוק מה משתנה.

רסול סעדה: ראשית, אנחנו חושבים שיש צורך בתכנית לאומית, תכנית חירום למיגור פשיעה.

רסול סעדה: תכנית שהמשטרה ידעה לעשות לפי החלטת ממשלה 2004.

אחמד טיבי: תכנית ארצית.

אחמד טיבי: לא לאומית.

רסול סעדה: תכנית ארצית.

רסול סעדה: נכון.

רסול סעדה: שיטור נוכח ומיטיב.

רסול סעדה: אנחנו כאן מדברים על תפיסת השיטור בישובים הערביים כתפיסה שירותית, שיטור מבוסס קהילה, שרואה באזרחים כזכאים לקבל שירות ולא רק לשטר עליהם במובן הזה.

רסול סעדה: מיקום תחנות המשטרה, ואדוני, יש החלטת ממשלה שמורה על הקמת תחנות משטרה.

רסול סעדה: עדיין חסר לנו כיבוי אש ומד"א שהם המשלים לשירותים מצילי חיים.

רסול סעדה: יש רציונל ועושה הגיון גם מבחינת משאבים, גם מבחינת התייחסות התושבים לנושא הזה לדבר על מתחמי חירום או מתחמי איחוד משטרה, כבאות והצלה ומד"א יהיו במתחם אחד, כמובן כולל מיגון וכולי.

רסול סעדה: הידברות ממוסדת בין המשטרה לקהילה.

רסול סעדה: הכוונה לבנות פלטפורמה גבוהה שתאפשר דיווחים מצד המשטרה לקהילה, שתראה את הצורך שהקהילה מעלה, כמובן לרתום את הקהילה גם למשימות משותפות והיא צריכה להיות בכל הדרגים, בין אם זה ברמת התחנה המקומית עד הרמה של המטה הארצי.

רסול סעדה: כמובן עם נציגות של החברה הערבית.

רסול סעדה: מבצעים למסירת הנשק.

רסול סעדה: כבר התייחסתי לזה.

רסול סעדה: אני חושב שצריך לעשות את זה גם באופן וולנטרי ולהעניק חסינות למי שמפקיד בתחנות קבועות מראש.

רסול סעדה: מצד שני צריך לאכוף חזק גם במבצעי אכיפה יזומים בתוך הישובים הערבים.

רסול סעדה: חינוך נגד אלימות.

רסול סעדה: לפתח ולהפעיל.

רסול סעדה: אנחנו בימים אלה עומדים לפתח תכנית חינוך נגד אלימות שנפעיל אותה כפיילוט בישובים שאנחנו עובדים בהם ואז נרחיב אותה.

רסול סעדה: אני חושב שצריך ללוות את הקמת התחנות ואת התחנות החדשות במחקר מקיף שיכול לשקף מה השתנה מנקודת אפס לאורך כל התקופה.

רסול סעדה: תודה רבה אדוני.

נוהאד עלי: המחקר הראשון שעשיתי היה ב-2005.

נוהאד עלי: מ-2005 ועד היום כל הזמן יש לנו הרעה עד כדי כך שהתחזקה כל התפיסה של הקונספירציה.

נוהאד עלי: כל עוד זה בקרב הערבים, זה לא אכפת לאף אחד.

אחמד טיבי: תודה רבה.

אחמד טיבי: אני רוצה להודות לכם, לקרן אברהם, על הצגת המספרים והסקר.

אחמד טיבי: היות שבהתחלת הישיבה לא היה שידור ישיר או שהייתה תקלה או שעברו למקום אחר, אני רוצה לשוב ולהדגיש שזו הישיבה הראשונה של הוועדה המשותפת שהקמנו תחת הכותרת תעסוקת ערבים, שילוב ושוויון חברתי.

אחמד טיבי: הנושא הראשון לא בכדי הוא נושא פשיעה, אלימות, נשק וגם השפעתו על העיקרון של שוויון חברתי, תעסוקה, ביטחון אישי וכדומה.

אחמד טיבי: השידור הוא שידור חי גם בטלוויזיה הלא.

אחמד טיבי: תודה רבה.

אחמד טיבי: אני רוצה לציין שנמצא אתנו כאן אל חאג' עבד ראני אגברייה מאום אל פאחם שהוא אביו של השייח' מוחמד עבד ראני שנרצח מול המסגד לפני מספר שבועות באום אל פאחם.

אחמד טיבי: גם אחיו מחמוד.

אחמד טיבי: בהמשך תינתן הבמה המכובדת לחאג' לומר את דברי המשפחות השכולות וההרגשה האישית הכבדה נוכח הרצח הנורא הזה.

אחמד טיבי: אני רוצה לתת את זכות הדיבור לשייח' כאמל ריאן, מרכז אמאן.

כאמל ריאן: תודה רבה אדוני היושב ראש.

כאמל ריאן: אני באמת מודה לך על היוזמה, על שהתחלת באמת בנושא הכאוב ביותר בחברה הערבית.

כאמל ריאן: אבל אני גם חייב לציין שיש הבדל בין המפגש שיזמת כבודו לפני כמה שנים לבין המפגש הזה.

כאמל ריאן: באותה תקופה הצלחת או היה רצון אולי משרים להיות שותפים למפגש הזה, כולל ראש הממשלה אם אני לא טועה, ושר האוצר.

אחמד טיבי: האמת היא שלא חשבתי להזמין אותו.

אחמד טיבי: זאת אולי טעות שלי.

אחמד טיבי: ידעתי שהוא לא ייענה.

אחמד טיבי: נדמה לי שהוא בחוץ לארץ.

כאמל ריאן: העניין הוא לא הנוכחות אלא ההצהרות ששמענו אותן.

אחמד טיבי: הזמנו חמישה שרים ומפכ"ל.

כאמל ריאן: והם לא באו.

כאמל ריאן: בכל אופן, בכל ההצהרות הייתי רוצה לשמוע ממנו, גם כאב שכול, גם אני אב שכול, את ההבטחות ששמענו ממנו ששום דבר לא התקיים.

כאמל ריאן: הוא התחייב למצות את הדין עם כל הרוצחים ולצערי מאז ועד היום אף מקרה מהמקרים שהוצגו בישיבה ההיא לא פוענח.

כאמל ריאן: אני בוודאי מודע לכל הנתונים שהוצגו כאן והם נתונים חשובים שאני חושב שהוצגו כמה פעמים.

כאמל ריאן: השאלה שתמיד נשאלת היא לאן אנחנו הולכים.

כאמל ריאן: מה הכיוון של הפתרון.

כאמל ריאן: אני מעריך שיכול להיות שלא המשטרה ולא אנחנו עדיין תפסנו את הכיוון הנכון לפתרון הבעיה הזאת או הטרור הזה, כפי שקורא לו דוקטור נוהאד.

כאמל ריאן: אני אתן דוגמה אחת.

כאמל ריאן: 90 אחוזים מהרציחות בחברה הערבית הן בשעות הלילה.

כאמל ריאן: אני מסתובב וכולכם מסתובבים בישובים הערביים בלילה.

כאמל ריאן: בשעות הלילה אין מדינה, אין רשויות מקומיות, אין שום גוף ברשות המקומית שיכול אחרי 8:00 בלילה לפקח ולתת תשובות לאוכלוסייה.

כאמל ריאן: לא בכדי הרציחות מתקיימות בלילה, כי בלילה כמעט לא קיים שום מנגנון שיפקח על מה שמתרחש בישובים הערביים.

כאמל ריאן: זה מחייב תשובה לא רק מהמשטרה.

כאמל ריאן: בוודאי מהמשטרה אבל גם מראשי הרשויות.

כאמל ריאן: אני מצטער שהם לא נמצאים כאן ואני קובל על כך.

כאמל ריאן: להערכתי 90 אחוזים מהפתרון נגזר מההתגייסות הישירה של ראשי הרשויות.

כאמל ריאן: אם ראש הרשות לא יהיה המפקד מספר אחד בישוב שלו וישים את התכנית שהוא רואה לנכון ויכריח את המשטרה למלא את תפקידה, אני חושב שאנחנו נסתובב מסביב עצמנו כל הזמן.

כאמל ריאן: יש נקודת אור שאני מרגיש בה בזמן האחרון בהשוואה ל-2006.

כאמל ריאן: בשנת 2006 כמעט כל לילה היו 300 מקרי ירי בישובים הערביים שמופנים או כלפי אנשים או כלפי הבתים או משהו ציבורי או למרחב הציבורי.

יוסף ג'בארין: 300 מקרים בישוב אחד.

כאמל ריאן: לא בישוב אחד.

כאמל ריאן: בכל הישובים.

יוסף ג'בארין: באום אל פאחם יש יותר מ-200 מקרים בשנה אחת.

כאמל ריאן: אני רוצה לומר שכל לילה יש פוטנציאל לרצח של 300 אנשים.

כאמל ריאן: אין לי הסבר למה לא נרצחים כל לילה 300 אנשים.

כאמל ריאן: רק מזל.

כאמל ריאן: כל התנאים וכל הסיבות והגורמים לרצח קיימים.

כאמל ריאן: נשק יש, היעדר אכיפה יש, היעדר רשויות מקומיות יש, כסף יש, ואלה שמסתובבים היום בכל שכונה - לא רק בישוב איקס ובישוב אחר לא אלא הם נמצאים בכל ישוב וישוב - זאת מגיפה וזה עובר מישוב לישוב ומה שקורה באום אל פאחם, ההד שלו מגיע לכפר ברא ולהפך, ומה שקורה בג'לג'וליה מגיע לנצרת ואנחנו נוכל להבין את זה מהשמועות שאנחנו שומעים, מאנשים שאנחנו קוראים עליהם.

כאמל ריאן: אלה אותם מנגנונים ואותן כנופיות.

כאמל ריאן: לכן אני אומר שצריך לטפל בביצה ולייבש אותה ולא רק לדאוג להדברת היתושים.

כאמל ריאן: אמרנו משפט ואנחנו נחזור עליו.

כאמל ריאן: כל עוד יוצאים מסורוקה 10,000 ילודים ו-200 מטרים ליד בית חולים סורוקה יש את אוניברסיטת בן גוריון, לשם יוצאים רק שלושה אחוזים, כל עוד זה קיים, אני חושב שהאלימות , הפשיעה והטרור הזה יתקיים.

אחמד טיבי: זה היה משפט טוב לסיום.

כאמל ריאן: עוד משפט אחד.

כאמל ריאן: ראינו את התגייסות המדינה, של הממשלה, של המשטרה, של כל הגופים כאשר ראינו את הסרט שהוא בזוי ומגונה בנגב.

כאמל ריאן: אבל שנה לפני כן בנגב נרצחו 13 בחורים ולא ראינו את התגובה הזאת לרצח של 13 אנשים בנגב.

אחמד טיבי: תודה רבה שייח' כאמל ריאן.

אחמד טיבי: נגעת בנקודה חשובה של הנראות של הדבר.

אחמד טיבי: כאשר הציבור היהודי רואה, בגלל שכל המדיה מתגייסת לשדר סרטון שהוא מכוער ופראי.

אחמד טיבי: זה נכנס לכל בית בישראל ואפילו ראש הממשלה מתייחס לזה בפתיחת ישיבת הממשלה.

אחמד טיבי: אני לא זוכר שראש הממשלה התייחס לרציחות באום אל פאחם שהן יותר חמורות מהסרטון.

אחמד טיבי: הרבה יותר חמורות.

אחמד טיבי: שם זה מעשה פראי, אלים, וכאן זה רצח, חיי אדם, וראש הממשלה לא התייחס לדבר כי היהודים לא ראו.

אחמד טיבי: אתמול למשל היה דיווח על התנהגות לא ספורטיבית במגרש באום אל פאחם, דיווחים שמילאו את כל התקשורת העברית, דיווחו הרבה פחות על הרציחות באום אל פאחם מאשר על ריב שלא היה צריך להיות בין שתי קבוצות כדורגל.

אחמד טיבי: לכן גם הפוקוס התקשורתי חשוב בהתמקדות והעלאת הנושא הזה לדעת הקהל.

אחמד טיבי: אחד היוזמים הוא חבר הכנסת נחמן שי.

אחמד טיבי: קודם דיברו הארגונים ועכשיו הדוברים יהיו מוגבלים בזמן.

נחמן שי: תודה לך אחמד.

נחמן שי: קודם כל, אני שמח על הנושא שבחרת לפתוח בו את הישיבות.

נחמן שי: באמת הסוגיה הזאת של הביטחון האישי היא סוגיה מזעזעת.

נחמן שי: דיברנו על זה אתמול גם במליאת הכנסת.

נחמן שי: לדעתי היא לא חודרת מספיק להבנת הציבור הרחב ובעצם נראה כאילו יש כאן שתי פלנטות שלא נפגשות אחת עם השנייה, כאשר האחת היא הישובים הערביים שבה יש ירי ואני שומע כאן מספרים – אולי זה כולל גם חתונות, וכמו שנאמר לי יש גם מטווחים בלילה ומתאמנים לקראת המבצע הבא - - -

קריאה: יש מטווחים.

קריאה: המשטרה מכירה אותם אבל אף פעם לא מגיעה לשם.

נחמן שי: לחנך את הדור הבא של הרוצחים.

נחמן שי: במרחק של שניים-שלושה קילומטרים יש ישובים אחרים לשם הדבר הזה לא מגיע ושומעים בבוקר שנהרגו או נרצחו עוד אנשים וזה עובר ליד האוזן.

נחמן שי: אני חושב שזו תופעה שצריך לעקור אותה מן השורש והיא נוגעת לכל אזרח במדינת ישראל.

נחמן שי: לכל אחד ואחד.

נחמן שי: גם אם חושבים שזה יישאר בכפרים, הרי זה לא נשאר שם אלא זה גולש החוצה וזה מגיע לכל ישוב ולכל אזרח במדינת ישראל וזה מראה על חוסר הביטחון האישי של כולם בסופו של דבר.

נחמן שי: אני רוצה לומר משהו.

נחמן שי: גם אמנון אמר וגם אחרים אמרו שאי שיטור, זו סיבה לאלימות אבל אני לא חושב כך.

נחמן שי: שיטור יכול לצמצם.

נחמן שי: יש אלימות בגלל מחדלים מתמשכים בתחום הכלכלי, בתחום החברתי ובמעמדם ומצבם של ערביי ישראל.

נחמן שי: משם זה צומח.

נחמן שי: כמו שאמרת, זו הביצה.

אמנון בארי סוליציאנו: אבל היעדר שיטור מעודד את זה.

נחמן שי: השיטור יכול לצמצם אבל הוא לא יכול לעקור את זה.

נחמן שי: הוא לא יכול להדחיק את זה.

נחמן שי: השימוש באלימות הפך להיות לחלק בלתי נפרד מהחיים ולא בגלל שהמשטרה ישנה או איננה.

נחמן שי: אם הייתה יותר משטרה, יכול להיות – ואני לא בטוח – שהיא הייתה מצמצמת במשהו אבל בסופו של דבר עד שלא ישקיעו את ההשקעות האמיתיות ויתייחסו לערביי ישראל כאל שווים, כאל כל אזרח ישראלי שראוי וצריך לקבל את מה שמגיע לו במדינת ישראל, זה יימשך.

נחמן שי: אין לי שום ספק בכך.

אחמד טיבי: אני רוצה לתת את זכות הדיבור לחאג' עבד ראני מוסטפה אגברייה.

אחמד טיבי: הוא ידבר ערבית ואנחנו נתרגם את דבריו לעברית.

חאג' עבד ראני מוסטפה אגברייה: (דבריו מתורגמים מערבית לעברית).

חאג' עבד ראני מוסטפה אגברייה: אני מאום אל פאחם.

חאג' עבד ראני מוסטפה אגברייה: 30 שנים הייתי עובד מדינה.

חאג' עבד ראני מוסטפה אגברייה: הייתי אימאם במסגד.

חאג' עבד ראני מוסטפה אגברייה: לפני 10 שנים מי שהיה מוצא קליע ברחוב והיה חושב שזו פצצה, לא העז לקחת אותו ולהרים אותו אבל מאז הנשק התרבה בארץ והפך להיות קיים.

חאג' עבד ראני מוסטפה אגברייה: ריבוי הנשק הוא זה שגורם לכל הבעיות האלה.

חאג' עבד ראני מוסטפה אגברייה: הרצח נמצא בכל הישובים הערביים.

חאג' עבד ראני מוסטפה אגברייה: לפני שנה בן אחי, מוחמד, התכונן לחתונה, הוא עמד עם אחותו ודיבר על ההכנות לקראת החתונה, עברו ורצחו אותו.

חאג' עבד ראני מוסטפה אגברייה: אחיו של מוחמד, גם הוא נורה ונפצע ומאז הוא בבית חולים בטיפול נמרץ.

חאג' עבד ראני מוסטפה אגברייה: באום אל פאחם יש 80 אלף תושבים ואף אחד לא יגיד שיש לו איזה שהן בעיות עם עבד ראני או עם הבנים שלו.

חאג' עבד ראני מוסטפה אגברייה: הוא הלך להתפלל בבוקר, ירד מהרכב, רצה לנעול את הרכב עם המפתח ובאו מאחור וירו בו.

חאג' עבד ראני מוסטפה אגברייה: הבן שלי שנרצח השאיר אחיו שלוש בנות ובן שאני לא יודע מה לעשות אתם.

חאג' עבד ראני מוסטפה אגברייה: הוציאו אותי מהבית שלי.

חאג' עבד ראני מוסטפה אגברייה: הגשתי ארבע תכניות ועדיין לא אושרה גם התכנית האחרונה.

חאג' עבד ראני מוסטפה אגברייה: אמרו שזה קשור בתכנית המתאר.

חאג' עבד ראני מוסטפה אגברייה: אני רוצה להעלות שתי נקודות.

חאג' עבד ראני מוסטפה אגברייה: כל מה ששמעתי כאן לגבי המשטרה, לפני כן באום אל פאחם הייתה תחנה רק עם ארבעה שוטרים ולא היה דבר כזה.

חאג' עבד ראני מוסטפה אגברייה: היום ניידת משטרה יכולה לעבור ולידה יורים בנשק.

חאג' עבד ראני מוסטפה אגברייה: אם המשטרה הייתה רוצה, היא הייתה יכולה לאסוף את כל הנשק הזה לא רק באום אל פאחם אלא בכל הישובים הערביים.

חאג' עבד ראני מוסטפה אגברייה: הנקודה השנייה היא נקודה מאוד חשובה.

חאג' עבד ראני מוסטפה אגברייה: היה מקרה שילד הלך לבית ספר עם סכין ועם הסכין דקר ילד אחר.

חאג' עבד ראני מוסטפה אגברייה: מפקד המשטרה קרא לאימאמים במסגדים ואמר להם שישמרו על הילדים שלהם, שידברו במסגדים לגבי הנושא הזה ואני אמרתי לו שהסיבה היא במשטרה כי אם הילד יבוא ויגיש תלונה, המשטרה תעצרו את האב וכי הם לא מאפשרים להורים לגדל את הילדים שלהם כפי שצריך הרחק מהאלימות.

חאג' עבד ראני מוסטפה אגברייה: גם כאן המשטרה היא הסיבה.

אחמד טיבי: מה יש לך לומר לראש הממשלה ולשר לביטחון פנים?

חאג' עבד ראני מוסטפה אגברייה: אני מזכיר את הישיבה שהייתה כאן בה נכחה אשתו של אבו הייקה שבעלה ושלושת ילדיה נרצחו.

חאג' עבד ראני מוסטפה אגברייה: אגב, זה היה ב-13 בפברואר 2012.

חאג' עבד ראני מוסטפה אגברייה: אז ראש הממשלה הבטיח ומאז לא עשה דבר.

חאג' עבד ראני מוסטפה אגברייה: לגבי השר ארדן.

חאג' עבד ראני מוסטפה אגברייה: באם אל פאחם יש תחנת משטרה אבל השאלה מה הם עושים.

חאג' עבד ראני מוסטפה אגברייה: הם מגיעים רק אחרי שקורה המקרה כדי לחקור אבל לא לפני המקרה.

אחמד טיבי: תודה.

אחמד טיבי: חבר הכנסת יוסף ג'בארין.

יוסף ג'בארין: אין ספק שסוגיית השיטור שכמעט לא קיים בישובים הערביים היא הסוגיה המרכזית.

יוסף ג'בארין: התחושה של הציבור הערבי היא שהישובים הערביים בהחלט הפכו לטריטוריה לא משוטרת.

יוסף ג'בארין: אפשר להגיד את זה כסיסמא ואפשר להסתמך על נתונים בעניין הזה.

יוסף ג'בארין: אני אתן לכם את הנתונים לגבי העיר אום אל פאחם שלדעתי משקפים מצב שמתקיים ברוב הישובים הערביים, פחות או יותר.

יוסף ג'בארין: בשלוש השנים האחרונות, 2015, 2016 ו-2017, יש עלייה מתמדת באירועי הירי.

יוסף ג'בארין: עלייה מתמדת.

יוסף ג'בארין: בשנת 2017 זה בסביבות 200 אירועי ירי.

יוסף ג'בארין: כמעט כל יום וחצי.

יוסף ג'בארין: אני מדבר על אירועי ירי שלגביהם נפתחה חקירה פלילית בתחנת המשטרה.

יוסף ג'בארין: כמה כתבי אישום הוגשו מסך כל תיקי החקירה?

יוסף ג'בארין: אנחנו מדברים על יותר מ-520 תיקי חקירה בשלוש השנים האחרונות, שוב, בעלייה מתמדת.

יוסף ג'בארין: כמה כתבי אישום הוגשו?

יוסף ג'בארין: שישה כתבי אישום, שזה אומר בסביבות אחוז אחד.

יוסף ג'בארין: הנתון הזה במדינה מתוקנת היה אמור לטלטל את כל המערכת של אכיפת החוק, כי מה השוטרים עושים?

יוסף ג'בארין: התפקיד שלהם הוא לפתוח תיקים?

יוסף ג'בארין: אני יכול לפתוח תיק סתם.

יוסף ג'בארין: אם לא מתקיימת פעילות של חקירה רצינית, של העמדה לדין, של הרשעת אנשים, אין שיטור.

יוסף ג'בארין: לכן אתמול, עת היה התיקון הזה של ההחמרה בעונשים, עם כל הכבוד לצורך בהרתעה, לא מצאנו שהתיקון הזה יביא לשינוי משמעותי כי בכלל לא מביאים אנשים למשפט.

יוסף ג'בארין: לכן זה לא ישנה כלום.

יוסף ג'בארין: לכן נראה לי שזה היה תיקון פופוליסטי ולא מעשי.

יוסף ג'בארין: השר ארדן עמד אתמול ואמר מעל דוכן הכנסת שיש כמות מטורפת של נשק בלתי חוקי בישובים הערביים.

יוסף ג'בארין: תודה רבה.

יוסף ג'בארין: הייתי שומע את המשפט הזה מחוקר כמו דוקטור נוהאד עלי והוא חוקר והוא כותב לי את זה.

יוסף ג'בארין: אבל ראש מערכת אכיפת החוק אומר את זה מעל דוכן הכנסת בלי לומר אף מילה על מה הוא עושה בכיוון הזה?

יוסף ג'בארין: על השינויים שצריכים לעשות?

יוסף ג'בארין: הוא חוקר אקדמי בכנסת?

יוסף ג'בארין: אז מה אתה עושה אל מול המצב הזה?

יוסף ג'בארין: אם המשטרה הייתה משטרה נכשלת בכל התחומים, היינו אומרים שזאת בעיה כללית, בעיה ארצית, המשטרה במצב בעייתי כלפי כולם.

יוסף ג'בארין: אבל כשאנחנו רואים שהמשטרה פועלת ביעילות הכי גבוהה כאשר מדובר באירועים על בסיס לאומי, ומתפקדת עם כל האמצעים הטכנולוגיים שלה, מתפקדת במיטבה, אנחנו יודעים שאותה משטרה מתפקדת במיטבה באירועים לאומיים וכשזה מגיע לאירועים פליליים, היא כמעט ולא עושה כלום.

יוסף ג'בארין: אחר כך אומרים לנו למה מאשימים את המשטרה.

יוסף ג'בארין: בוודאי שאנחנו מאשימים את המשטרה שפועלת בכיוון אחד ומפגינה אוזלת יד בכיוון שני.

יוסף ג'בארין: לכן לא סתם אנחנו מאשימים את המשטרה.

יוסף ג'בארין: גם יש לנו נתונים, גם יש לנו נתונים השוואתיים, גם יש לנו תחושות של הציבור וגם יש לנו הוכחות בשטח.

יוסף ג'בארין: הציבור שלנו מאוד כועס.

יוסף ג'בארין: ראיתם אחרי הרצח הכפול באום אל פאחם בתקופה האחרונה.

יוסף ג'בארין: מאות צעירים באמצע הלילה, לבדם, בלי שום הנחיה, הלכו והפגינו מול תחנת המשטרה.

יוסף ג'בארין: הכעס הזה הוא כלפי המשטרה.

יוסף ג'בארין: אנחנו רואים את זה.

יוסף ג'בארין: הוא לא כלפי ההנהגה שלנו.

יוסף ג'בארין: אנחנו היינו אתם.

יוסף ג'בארין: לכן צריך את השינוי.

יוסף ג'בארין: ההמלצות קיימות וגם היום יהיו המלצות.

יוסף ג'בארין: זאת לא רק המשטרה אלא זאת גם מערכת החינוך שאין לה עד היום תכנית כוללת בתחום החינוך כדי להכשיר את המורים ולהכשיר את התלמידים.

יוסף ג'בארין: אין.

יוסף ג'בארין: אין תכנית כזו.

יוסף ג'בארין: אגב, התכנית היחידה שקיימת היא בעברית ולא בערבית, לגבי התמודדות עם אלימות ומצבי סיכון וכדומה.

יוסף ג'בארין: מערכת הרווחה.

יוסף ג'בארין: אני לא יודע אם יש כאן נציגים כאן.

יוסף ג'בארין: תקנים של עובדים סוציאליים שצריכים לטפל במקרה של מצוקה, בנוער במצוקה וכדומה.

יוסף ג'בארין: לכן הטיפול הוא מערכתי.

יוסף ג'בארין: זה גם שיטור, גם מערכת החינוך, גם מערכת הרווחה ואלה תקציבים לרשויות המקומיות, תקציבי חירום כדי שיוכלו להתמודד עם כל הסיכונים הללו לפני שזה יהיה מאוחר מדי.

אחמד טיבי: תודה רבה.

אחמד טיבי: לפני שאני נותן את זכות הדיבור לניצב חכרוש, אני שב ומזכיר.

אחמד טיבי: אתמול השר ארדן העביר, והכנסת הצביעה, חוק שמחמיר את הענישה על ירי במקומות ציבוריים, ירי בחתונות וכדומה.

אחמד טיבי: זה תיקון לחוק שהעברתי.

אחמד טיבי: קודם היה חצי שנה והועלה לשנה ועכשיו אלה חמש שנים.

אחמד טיבי: הסתייגנו בנאומים מעצם ההתרכזות בהעלאת ענישה בלי פענוח והרתעה אבל בכל זאת רובנו תמך בהצעת החוק הזאת.

אחמד טיבי: אבל נאמר שם משפט על ידי השר לביטחון פנים.

אחמד טיבי: אני לא יודע מיקי אם שמת לב.

אחמד טיבי: משפט שהפליא אותנו והערנו לשר.

אחמד טיבי: השר אמר:

אחמד טיבי: למרות שאני לא מסכים, יש לי הבנה, אני מבין אזרחים מתוסכלים שרוכשים נשק לא חוקי להגנה עצמית כי הם מרגישים חוסר ביטחון אישי.

אחמד טיבי: אם ת'אבת אבו רס היה אומר את זה, אפילו לא ת'אבת אלא אם אזרח רגיל היה אומר את זה, מילא.

אחמד טיבי: גם כאשר השר, אחרי שהערנו לו, אמר שהוא לא מסכים אבל הוא מבין, לדעתי מסוכן מאוד ששר לביטחון פנים יאמר משפט כזה.

אחמד טיבי: שר לביטחון פנים לא אמור לומר את המשפט הזה בשום צורה ובשום אופן.

קריאה: לא לתת לגיטימציה.

אחמד טיבי: כן.

אחמד טיבי: לא צריך לגלות הבנה לאגירת נשק לא חוקי כי אנשים יתחילו לומר שאפילו השר מבין אותנו.

אחמד טיבי: אבל זה אומר שגם השר מכיר בעובדה שאין הרגשת ביטחון אישי.

אחמד טיבי: בגלל שאין הרגשת ביטחון אישי, צריך להגביר את האכיפה ואת הפענוח ואת ההרתעה, וזה לא קיים.

אחמד טיבי: הנקודה השנייה שאני רוצה להעלות היא ההבדל באכיפה כאשר מדובר בנפגעים יהודים או בנפגעים ערבים.

אחמד טיבי: אמרנו לגבי הסרטון.

אחמד טיבי: אני רוצה להעלות מהעבר.

אחמד טיבי: בטייבה היו רציחות, עשרות רציחות, במאבקים וסכסוכי דמים ולא היו פענוחים.

אחמד טיבי: פעם אחת היה פענוח מיידי, תוך יומיים-שלושה, כאשר נרצח יהודי בתוך טייבה.

אחמד טיבי: פענוח בזק.

אחמד טיבי: שיא.

אחמד טיבי: אם הטענה שערבים לא משתפים פעולה בפענוח באופן כללי, מה פתאום במקרה הזה פתאום ערבים התחיל לשתף פעולה?

אחמד טיבי: לא סביר.

אחמד טיבי: לדעתי הושקע יותר מאמץ בנושא הזה, מה שמביא לפתרון.

אחמד טיבי: אנחנו רוצים שהיחס אל הערבי החי שהוא יחס מפלה לא יהיה אותו יחס מפלה גם כלפי הערבי הנרצח, וזו ההרגשה.

אחמד טיבי: בבקשה, ניצב חכרוש.

ג'מאל חכרוש: צהרים טובים.

ג'מאל חכרוש: אין ספק שהביטחון האישי של האזרח, במיוחד האזרח הערבי, נמוך וזה דבר חשוב וזה דבר שצריך להדאיג את כולנו.

ג'מאל חכרוש: כל אזרח צריך להיות מודאג מהדבר הזה.

ג'מאל חכרוש: אין ספק שהפשיעה, אני מגדיר אותה מחלה קשה שצריך לטפל בה וכל הגורמים צריכים לטפל בה, ואני לא אומר שמשטרת ישראל לא.

ג'מאל חכרוש: גם משטרת ישראל אבל לא רק משטרת ישראל.

ג'מאל חכרוש: משטרת ישראל צריכה לטפל בה ולדעתי הגוף הראשון שהודה שהוא לא הצליח במיגור הפשיעה בחברה הערבית, זאת משטרת ישראל ולכן משטרת ישראל הביאה תכנית והתכנית היא – ואני מצדיק את שייח' ריאן – לחזק שיטור ברחוב הערבי.

ג'מאל חכרוש: בחברה הערבית יש רחובות שכמעט אין שיטור.

ג'מאל חכרוש: היכן שאין שיטור, ברור שהפשיעה עולה.

ג'מאל חכרוש: היכן שיש שיטור, רואים שהפשיעה יורדת.

ג'מאל חכרוש: אני מכיר את האמירות שהנה, יש תחנת משטרה שם ויש פשיעה.

ג'מאל חכרוש: גם בתל אביב יש משטרה ויש פשיעה אבל פחות פשיעה.

ג'מאל חכרוש: גם בנתניה יש משטרה ויש פשיעה ולקח לנו שנים למגר את הפשיעה של משפחות הפשע.

אחמד טיבי: האם היה דיון לגבי האם לחקות את הטיפול שהיה בנתניה ולהעביר אותו לאחד הישובים הערביים?

אחמד טיבי: טיפול ממוקד?

ג'מאל חכרוש: אתה מתכוון למשפחות הפשע.

ג'מאל חכרוש: יש טיפול אבל הטיפול לוקח שנים.

ג'מאל חכרוש: רק לפני שנתיים התחלנו לעבוד על משפחות.

אחמד טיבי: אגב, ארגוני פשע.

ג'מאל חכרוש: ארגוני פשיעה.

ג'מאל חכרוש: לפני שנתיים התחלנו לעבוד על משפחה, על ארגון אחד, שלפני חודשיים-שלושה פוצח ויש 19 כתבי אישום, כולל ראש הארגון שנעצר, כולל שני מקרי רצח ומספר מקרי שוד בכל האזור.

ג'מאל חכרוש: לדעתי מורגשת רגיעה אחרי פיצוח הארגון הזה.

ג'מאל חכרוש: לכן צריך זמן לעשות.

קריאה: אחר כך היה רצח בכפר קאסם.

ג'מאל חכרוש: תכף אני אעבור לנתונים.

ג'מאל חכרוש: הקשבתי ובבקשה תקשיבו לי.

ג'מאל חכרוש: אני אומר גם כלפי משטרת ישראל, ואני אמרתי שמשטרת ישראל הודתה שלא הצליחה ברחוב הערבי ולכן אנחנו רוצים לחזק את עצמנו.

ג'מאל חכרוש: אני אזכיר נתונים כאשר על עובדות אי אפשר להתווכח.

ג'מאל חכרוש: בינואר-אפריל 2017 היו 42 רציחות בכל המדינה, מתוכם 22 ערבים.

ג'מאל חכרוש: זה נתון גבוה.

ג'מאל חכרוש: בינואר-אפריל 2018 יש 33 רציחות בכל המדינה, מתוכם 15 ערבים.

ג'מאל חכרוש: זאת אומרת שמ-22 ירדנו ל-15.

ג'מאל חכרוש: זאת אומרת שהכיוון הוא נכון וזה חיזוק המשטרה במקומות הבעייתיים.

ג'מאל חכרוש: אני אזכיר עוד נתון אחד ואלה עובדות שאני מוכן להתווכח עליהן.

ג'מאל חכרוש: פתחנו שתי תחנות משטרה בכפר כנא ובג'סר א זרקא.

ג'מאל חכרוש: בג'סר א זרקא - היה כאן נציג שלה – כמעט אפס אירועי ירי מאז פתיחת התחנה.

ג'מאל חכרוש: אפס רציחות לעומת שתיים בתקופה המקבילה.

ג'מאל חכרוש: בכפר כנא, 33 אחוזים ירידה באירועי אלימות, אפס רציחות לעומת שתיים בתקופה המקבילה.

ג'מאל חכרוש: זאת אומרת, היכן שפותחים תחנות משטרה, אבל זאת לא תרופת פלא מעכשיו לעכשיו אלא זה לוקח זמן.

ג'מאל חכרוש: זה לוקח זמן אבל זה הכיוון.

ג'מאל חכרוש: אנחנו רוצים לחזק את השיטור ברחוב הערבי וזה לטובת ביטחונו האישי של האזרח.

ג'מאל חכרוש: אני מאוד מצדיק את שייח' כמאל ריאן שהיכן שאין משטרה, ברור שאותו עבריין ירשה לעצמו לעשות דברים לא כמו שיש היכן שיש משטרה.

ג'מאל חכרוש: אנחנו רוצים לעשות את זה.

ג'מאל חכרוש: לצערי לא מצאנו שיתוף פעולה מתמיד לפתיחת תחנות המשטרה.

ג'מאל חכרוש: כאשר פתחנו תחנות משטרה, חלק מנכבדי הציבור אפילו הפגינו נגד פתיחת התחנה.

ג'מאל חכרוש: לצערי אני אומר את זה.

ג'מאל חכרוש: נכון, לא זה שמונע מאתנו לפתוח תחנת משטרה.

ג'מאל חכרוש: אני מכריז כאן שעד סוף השנה עוד שתי תחנות משטרה ייפתחו, אחת במג'דל כרום ואחת בטמרה.

ג'מאל חכרוש: ייפתחו תחנות משטרה למרות התנגדות המנהיגות שמצד אחד טוענת כלפי המשטרה ומצד שני לא רוצה משטרה.

ג'מאל חכרוש: בואו נחליט.

ג'מאל חכרוש: אני ביקורתי כלפי המשטרה ואני אומר שהמשטרה צריכה לעשות את תפקידה כמו שצריך.

ג'מאל חכרוש: צריכה להיות משטרה שירותית ולבלום את הפשיעה.

ג'מאל חכרוש: אנחנו כן פועלים בכיוון הזה אבל צריך שיתוף פעולה.

ג'מאל חכרוש: אני אתן לכם עוד נקודה.

ג'מאל חכרוש: בבקעה אל גרביה יש שטח מיועד לתחנת משטרה, רק ישיבת מליאה בעיריית בקעה בה יצביע רוב שכן רוצה ליד כב"ה לעשות תחנת משטרה – התקציב מוכן וישר מקימים תחנת משטרה, דבר שהוא לטובת האזרחים.

ג'מאל חכרוש: אבל עדיין מתנגדים.

ג'מאל חכרוש: אי אפשר לומר שגם לגבי אום אל פאחם שלא נעשה כלום.

ג'מאל חכרוש: אני לא רוצה להתייחס לשני המקרים האחרונים, הסכסוך בתוך משפחה מצד אחד וסכסוך בתוך משפחה מצד אחד.

ג'מאל חכרוש: אני לא רוצה להפריע לתיק החקירה אבל אני רק אזכיר בשתי מלים.

ג'מאל חכרוש: מקרה רצח שהיה רצח כפול כואב לכל בן אדם.

ג'מאל חכרוש: למה לא משתפים פעולה?

ג'מאל חכרוש: אני לא אומר משתפים פעולה אבל העלימו את המצלמות.

ג'מאל חכרוש: המצלמות יכלו לתת אור על מקרה הרצח.

ג'מאל חכרוש: הן הועלמו.

ג'מאל חכרוש: אני אומר לכם דברים בדוקים שהם רק לטובת העניין.

ג'מאל חכרוש: בואו, תשתפו פעולה כדי שנגיע לפושעים האלה למרות שאנחנו בכיוון בלי המצלמות.

ג'מאל חכרוש: זאת אומרת, מצד אחד יש ביקורת כלפי המשטרה, ואני לא נגד הביקורת כלפי המשטרה, אבל נשתף פעולה ביחד.

ג'מאל חכרוש: טוב שהיה מי שאמר שהפשיעה היא טרור כי אכן זה טרור.

ג'מאל חכרוש: אם נשתף פעולה כולנו, אנחנו נביא תוצאות טובות.

אחמד טיבי: תודה רבה ניצב חכרוש.

אחמד טיבי: אם יהיה לך מה לומר אחרי הסבב, אני אאפשר לך.

אחמד טיבי: אני רוצה לומר משהו שעד עכשיו לא אמרנו.

אחמד טיבי: התופעה של העלמת מצלמות היא לא חדשה.

אחמד טיבי: אני שומע עליה מדי פעם ואני רוצה לקרוא כאן ולומר שאסור להעלים מצלמות.

אחמד טיבי: אסור להעלים הוכחות.

אחמד טיבי: אם אנחנו רוצים אכיפה, לא מעלימים מצלמות.

אחמד טיבי: צריך גם לקחת בחשבון שיש איומים, ואתה יודע שמאיימים על בעלי בתים בסביבה.

ג'מאל חכרוש: את עמי אני חי.

חנין זועבי: למשטרה יש כוח להחרים את המצלמות.

אחמד טיבי: רצוי שהמשטרה תגיע בהתחלה לפני שמישהו יתחיל לאיים.

חנין זועבי: היא יכולה להחרים מיד.

אחמד טיבי: אם היא מגיעה מיד, הסיכוי שהיא תשים את ידה על החומר הוא גדול.

אחמד טיבי: יש טענה בישובים הערביים שהמשטרה מתעכבת ולא מגיעה בזמן.

אחמד טיבי: אסור להעלים מצלמות.

אחמד טיבי: יתרה מזאת, אני אומר שאתם טוענים כלפינו שאנחנו לא נגד המבצע הזה, אבל לא רק שאנחנו לא מתנגדים אלא אנחנו דורשים לאסוף את הנשק ואנחנו רוצים שכל מי שיש לו נשק חוקי, שלא יהיה לו נשק חוקי אלא שיחזיר אותו.

אחמד טיבי: שלא יהיה נשק כמעט בכל בית בכמה ישובים.

אחמד טיבי: כאשר נאמר משפט על הבנה למניעים של אגירת נשק, יש כאן בעיה.

אחמד טיבי: חבר הכנסת ג'מאל זחאלקה.

אחמד טיבי: היה לך אתמול משפט טוב ואתה יכול לחזור עליו.

ג'מאל זחאלקה: תודה כבוד היושב ראש.

ג'מאל זחאלקה: נשיאים ורוח והרתעה אין.

ג'מאל זחאלקה: הרבה דיבורים אבל אין הרתעה.

ג'מאל זחאלקה: בחינת הנתונים מצד חכרוש היא מדאיגה.

ג'מאל זחאלקה: אני רוצה להסתכל מאז השר הזה נכנס לתפקידו בשנת 2015, מאז התחילו הדיבורים הגדולים על כך שיש תכנית, ממגרים את הפשיעה ומקימים תחנות משטרה ומגייסים שוטרים, אבל אלה הרבה מלים, הרים של מלים ומעשים כביכול אבל מה התוצאה?

ג'מאל זחאלקה: אני בוחן את התוצאה בדברים החמורים ביותר, שזה הרצח.

ג'מאל זחאלקה: ב-2015 נרצחו 58 אנשים.

ג'מאל זחאלקה: הגיעה שנת 2016, נרצחו 64 אנשים.

ג'מאל זחאלקה: בשנת 2017 נרצחו 72 אנשים.

ג'מאל זחאלקה: מאז שהתחילו לדבר, התוצאה היא אחרת לגמרי.

ג'מאל זחאלקה: יש כישלון.

ג'מאל זחאלקה: עד עכשיו יש כישלון.

ג'מאל זחאלקה: אני רוצה להיות זהיר בנתונים של 2018.

ג'מאל זחאלקה: אי אפשר לסמוך עליהם.

ג'מאל זחאלקה: אני מקווה שלא, אני מקווה שתהיה ירידה ואפילו הירידה הקטנה עליה דיברו אבל עם יד על הלב, יכול להיות שזאת תופעה שבקיץ תשתנה ואני לא סומך על זה.

ג'מאל חכרוש: בוא נקווה שלא.

ג'מאל זחאלקה: נקווה.

ג'מאל זחאלקה: בסדר.

ג'מאל זחאלקה: אבל עד עכשיו מאז שהשר ארדן נכנס, זו המציאות.

ג'מאל זחאלקה: מאז ראש הממשלה אמר שהוא לוקח את זה על עצמו והוא מטפל בזה, זאת התוצאה.

ג'מאל זחאלקה: כאן יש בלבול של מושגים, בתפיסות.

ג'מאל זחאלקה: יש הבדל בין ארגוני פשיעה וכנופיות פשיעה.

ג'מאל זחאלקה: בארגוני פשיעה עד עכשיו לא נגעו.

ג'מאל זחאלקה: האנשים הבטוחים ביותר בישובים הערביים, הם הפושעים וראשי ארגוני הפשיעה.

ג'מאל זחאלקה: אף אחד לא מתקרב אליהם.

ג'מאל זחאלקה: עם השר ארדן ועם המשטרה הם ישנים בשקט.

ג'מאל זחאלקה: לא מפריעים להם.

ג'מאל זחאלקה: הם מאוד שמחים.

ג'מאל זחאלקה: הם מרגישים בטוחים ורגועים כאשר האזרחים במצב הרבה יותר קשה, כפי שהראו הסקרים.

ג'מאל זחאלקה: תפסו כנופיה קטנה ועושים מזה משהו גדול.

ג'מאל זחאלקה: אנחנו יודעים שאלה לא ארגוני הפשיעה הגדולים שיש להם מאות חיילים ואפילו אלפי חיילים.

ג'מאל זחאלקה: בהם לא מטפלים ויודעים מה לעשות.

ג'מאל זחאלקה: המשטרה הזאת יודעת לטפל בארגוני פשיעה.

ג'מאל זחאלקה: אני זוכר שהייתי בכנסת בשנת 2005, הגיע ניצב דנינו נדמה לי, דפק על השולחן ואמר שתוך חמש שנים ממגרים את ארגוני הפשיעה הגדולים בארץ.

ג'מאל זחאלקה: הוא עשה זאת.

ג'מאל זחאלקה: הם עשו את זה בנתניה, הם עשו את זה באשדוד ובכל מיני מקומות.

ג'מאל זחאלקה: אתם יודעים לעשות את זה.

ג'מאל זחאלקה: צריך שתהיה תכנית, שתהיה החלטה שממגרים את ארגוני הפשיעה.

ג'מאל זחאלקה: לא שמעתי אפילו את המשפט.

ג'מאל זחאלקה: אפילו את ההבטחה הזאת לא שמענו.

ג'מאל זחאלקה: למה כאשר דובר בארגונים היהודים הבטיחו?

ג'מאל זחאלקה: כאן אפילו אין הבטחה.

ג'מאל זחאלקה: אני חושב שכאן טמון הכלב וכאן אני רוצה להזהיר מעוד דבר.

ג'מאל זחאלקה: יש רציחות שאומרים שזה לא קשור לארגוני פשיעה.

ג'מאל זחאלקה: מה קשור לארגוני פשיעה לפי המשטרה?

ג'מאל זחאלקה: אם יש מלחמה בין ארגוני פשיעה.

ג'מאל זחאלקה: אבל כאשר אחד מהמקורבים והקשורים לארגוני הפשיעה נכנס לבית ספר ויורה בתלמיד, אלה לא ארגוני פשיעה כי זה לא הרקע.

ג'מאל זחאלקה: לא משנה, יש עבירה של אלימות.

ג'מאל זחאלקה: גם הרציחות באום אל פאחם, אומרים שזה לא קשור לארגוני פשיעה.

ג'מאל זחאלקה: זה כן קשור.

ג'מאל זחאלקה: אנחנו יודעים, אפילו שהרקע הוא לא רקע של סכסוכים בין ארגוני פשיעה.

ג'מאל זחאלקה: אם ממגרים את ארגוני הפשיעה, אני מבטיח לכם שהפשיעה תרד באופן דרמטי כי אלה סמים, זה פרוטקשן, זה הון שחור והרבה דברים.

ג'מאל זחאלקה: אני חושב שכאן טמון הכלב וכאן עצם העניין.

ג'מאל זחאלקה: משפט אחרון.

ג'מאל זחאלקה: מלחמה בארגוני פשיעה, 99 אחוזים ממנה היא פעילות סמויה.

ג'מאל זחאלקה: כל מה שדובר כאן, הנגיעה שלו למלחמה בארגוני פשיעה היא אפסית.

ג'מאל זחאלקה: היא שולית לגמרי.

ג'מאל זחאלקה: תחנות משטרה ושוטרים, הכול.

ג'מאל זחאלקה: איך אני יכול לדעת על הפעילות הסמויה אם היא נעשית או לא כי היא סמויה?

ג'מאל זחאלקה: בתוצאות.

ג'מאל זחאלקה: אם יש יותר רצח, סימן שאין פעילות סמויה, שאין פעילות אמיתית.

ג'מאל זחאלקה: לא דיבורים, לא הצגות.

ג'מאל זחאלקה: אנחנו רואים שהמשטרה עוסקת כביכול בעבודה בעיניים ואנחנו רוצים עבודה אמיתית.

ג'מאל זחאלקה: עבודה אמיתית, יודעים שאלה האזנות, אלה סוכנים, זאת הרבה עבודה שאפשר להגיע אתה לתוצאות.

ג'מאל זחאלקה: עד עכשיו ארגוני הפשיעה הערבים לצערי הם במצב מצוין.

ג'מאל זחאלקה: אתם מיגרתם את המתחרים היהודים שלהם ואתם נותנים להם לפעול בחופשיות ולא עושים נגדם כלום.

ג'מאל זחאלקה: זה במבחן התוצא.

ג'מאל זחאלקה: ה

אחמד טיבי: הממשלה בעד פושעים ערביים אבל נגד ערבים.

ג'מאל זחאלקה: אני לא רוצה להגיד.

ג'מאל זחאלקה: אני זהיר במלים שלי.

אחמד טיבי: תודה.

אחמד טיבי: חבר הכנסת ואאל יונס.

ואאל יונס: אדוני היושב ראש, רבותיי, למשטרה יש אמצעים, יש לה טכנולוגיה, יש לה האזנות אבל כל עוד הדם הערבי מופקר, הוא דם זול והוא לא שווה לדם היהודי, המצב יישאר כפי שהוא ובית דין לא יעזור.

ואאל יונס: אני אומר לכם סיפור שסיפרתי אותו ואני אחזור עליו כי יש בו הרבה לקחים שאפשר להפיק ממנו.

ואאל יונס: אני מתפלא שמד"א כבר חודשיים-שלושה נכנסת לכפרים ערביים ולוקחת תרומות דם.

ואאל יונס: אני לא יודע אם מסמנים את הדם הזה כדי לתת אותו בבתי החולים רק לערבים או שלא מסמנים אותו ונותנים אותו לכל האוכלוסייה.

ואאל יונס: אם נותנים אותו לכל האוכלוסייה, סימן שהדם שלי כערבי שווה לדם היהודי ואי אפשר להפקיר אותו.

ואאל יונס: לפני שבועיים באום אל פאחם הייתי אני, אשתי והילדים, נכנסנו למסעדה.

ואאל יונס: אני אספר בקצרה.

ואאל יונס: התיישבנו לארוחת ערב ביום שישי.

ואאל יונס: פתאום באמצע הארוחה יריות, הרגשנו כאילו נופלים פגזים על המסעדה, ואי אפשר היה להישאר אדיש.

ואאל יונס: יצאנו החוצה.

ואאל יונס: באותו אזור יש הרבה בתי קפה, נשים וילדים התאספו שם, צעקות, צרחות, נכנסו להלם.

ואאל יונס: ממש נפגעי הלם היו שם ברחוב מהיריות.

ואאל יונס: בן אדם נפגע בחזה שלו, דימם וכמובן התחילו להתקשר למד"א ולמשטרה.

ואאל יונס: אני שמתי סטופר על השעון שלי כדי לראות מתי מגיעה המשטרה ומתי מד"א מגיע.

ואאל יונס: המרחק של תחנת המשטרה באום אל פאחם, 300 מטרים ממקום האירוע עליו אני מספר.

ואאל יונס: זה סיפור שקרה לי ואי אפשר להתווכח עליו.

ואאל יונס: עברו 14.5 דקות עד שניידת ראשונה של משטרת ישראל הגיעה לשם.

ואאל יונס: הזעם והתסכול, הצעקות והצרחות, אנשים רצו ממש להפוך את הניידת של המשטרה.

ואאל יונס: היינו כמה אנשים שמנענו מהם מלהפוך את הניידת של המשטרה.

ואאל יונס: הבן אם הולך למות ואף אחד לא מגיע.

ואאל יונס: דרך אגב, מד"א הגיעו כמעט עם המשטרה, אחרי כרבע שעה.

ואאל יונס: שמועות ששמעתי מהקהל שנכח שם.

ואאל יונס: אחד אמר לפני שהגיעה המשטרה ומד"א שנאמר להם שהנפגע הוא יהודי ואז תראו כמה מהר הם יבואו ואפילו מסוג יחוג מעל האנשים האלה.

ואאל יונס: חלפו כמה דקות ואחד אמר שאנחנו צריכים ללכת לכביש הראשי, להתחיל לירות שם, לצלם כמו שעשו בנגב, וכך נאמר למשטרה לקום ולהתחיל לעבוד.

ואאל יונס: כל עוד זה נמצא בגבולות של הכפרים הערביים, לא יעזור בית דין.

ואאל יונס: אם זה יצא החוצה, חבר'ה, זו מחלה מדבקת, זה נגע, זה יכול להגיע לכל כפר ולכל עיר, גם עיר יהודית.

ואאל יונס: זאת פשיעה ואלה ממש ארגוני טרור שמסתובבים בכפרים.

ואאל יונס: השב"כ מאוד חזק והמוסד עוד יותר.

ואאל יונס: השב"כ יכול ב-24 שעות לקחת את הנשק באום אל פאחם ובכל הכפרים.

ואאל יונס: אני בטוח שהוא יודע היכן נמצא כל נשק ונשק.

ואאל יונס: מאיפה בא הנשק?

ואאל יונס: הנשק שנמצא בכפרים הערביים, דרך אגב, זה נשק צה"לי.

ואאל יונס: אף פעם לא שמענו שאנשים הבריחו נשק מרפיח או מעזה או מהשטחים או מירדן.

ואאל יונס: לא תפסו ערבים שמבריחים נשק.

ואאל יונס: הנשק הזה בא מצה"ל.

ואאל יונס: כנראה יש מנגנון משומן, תמכרו להם את הנשק, יהרגו אחד את השני וזה הסיפור.

ואאל יונס: אמצעים יש, רצון אין.

אחמד טיבי: תודה רבה.

אחמד טיבי: חברת הכנסת חנין זועבי שהיא אחראית מטעם הרשימה המשותפת על תיק המלחמה באלימות.

חנין זועבי: אדוני היושב ראש, תודה רבה.

חנין זועבי: אני רוצה לקשר בין הכותרת של הישיבה הזאת שהיא תעסוקה לבין הפשיעה והאלימות ולהציע את הכותרת תעסוקה לפושעים הקטנים ומעצר בבית כלא לפושעים הגדולים.

חנין זועבי: כאשר אנחנו אומרים פושעים קטנים, אנחנו מדברים על אסירים ועל תכניות לשיקום אסירים.

חנין זועבי: אחד הכלים שאנחנו לא מרבים לדבר עליו הוא היעדר תכניות שיקום אסירים שמונעים או חוסמים את האפשרות של הפושעים הקטנים לחזור לפשיעה כאשר אנחנו יודעים שהסיכוי של חזרת הפושע לפשע שלו הוא כמעט 70 אחוזים.

חנין זועבי: 70 אחוזים מהפושעים חוזרים לפשע שלהם.

חנין זועבי: אנחנו צריכים כאן לדבר על מחסור בתכניות שיקום אסירים, על כך שתכניות שיקום אסירים הם רק לאסירים בעבירות סמים, תכניות שמטפלות בבעיות סמים ושהתכניות האלה הן כמעט ולא מתקיימות בקרב האסירים הערבים בגלל בעיית המצ'ינג ואי היכולת הכספית של הרשויות המקומיות הערביות לסבסד ולתמוך בתכניות אלה ומחסור בתכניות האלה.

חנין זועבי: אם אנחנו מדברים על פשיעה ועל בעיית התעסוקה, צריך לשים לב להגברת התכניות האלה ולהתייחס ברצינות לחסימת האפשרות של הפושעים שהם כבר אסירים, שהם כבר בבתי כלא, לחזור על הפשע שלהם.

חנין זועבי: כך אנחנו מייבשים את כוח האדם של ארגוני הפשיעה.

חנין זועבי: לייבש את כוח האדם של ארגוני הפשיעה ולייבש את המשאבים הפיננסיים של ארגונים אלה.

חנין זועבי: זאת תכנית האסירים.

חנין זועבי: עכשיו לגבי המשטרה.

חנין זועבי: זה טוב שהמשטרה אומרת שהיא מודה באשמה, שהיא לא עושה מספיק על מנת להילחם בפשיעה.

חנין זועבי: אבל היא לא אומרת שהיא ממשיכה לא לעשות.

חנין זועבי: היא לא אומרת שאין תכנית של מלחמה בפשיעה בלי שני אלמנטים.

חנין זועבי: דובר כאן על ארגוני פשע ועל איסוף נשק.

חנין זועבי: מלחמה בפשע בלי להזכיר איסוף נשק ובלי להזכיר מלחמה בארגוני הפשע, איפה תכנית של מלחמה בפשיעה, היא תכנית של גיוס שאולי יש לה מטרה אחרת.

חנין זועבי: היא תכנית של לפתוח תחנות משטרה שאולי יש לה מטרה אחרת אבל לפתוח תחנות משטרה כאשר אין שום הבדל ברמות ובאחוזי הפשיעה בין הישובים הערביים שיש בהם תחנות משטרה לבין אחוזי הפשיעה בישובים שאין בהם תחנות משטרה, זאת אומרת שהבעיה איננה תחנות משטרה.

חנין זועבי: הבעיה, כמו שאמר אל חאג', מה עושים, מה המשטרה עושה.

חנין זועבי: אם אנחנו לא מדברים וקוראים ושמים כמטרה ראשונה מלחמה בארגוני הפשע ואיסוף נשק, זאת אומרת שאנחנו ממשיכים באותו כיוון.

חנין זועבי: אולי אנחנו חסרי אונים או נשמעים חסרי אונים או נראים חסרי אונים אבל אנחנו לא טיפשים.

חנין זועבי: אף אזרח קטן לא מקבל את המציאות שבה כמו שאמר ג'מאל, ארגוני הפשע ממשיכים בהרגשה של נינוחות, בהרגשה שהם יכולים לעשות הכול.

חנין זועבי: כאשר המשטרה אומרת ש-95 אחוזים מהמצ'ינג, ממקומות המצ'ינג מתבצעת כפעולה לא חוקית, הם גם יודעים את המקורות הכספיים של ארגוני הפשע.

חנין זועבי: המשטרה בעצמה אומרת ש-95 אחוזים מהפעילות הכלכלית של המצ'ינג היא פעילות לא חוקית, אז אפשר לייבש את כוח האדם של ארגוני הפשע על ידי טיפול בפושעים שכבר נכנסו לכלא, ואפשר לייבש את התשתית הכלכלית.

חנין זועבי: אנחנו יודעים מה לעשות.

חנין זועבי: זה הגיוני שאנחנו יודעים לעשות יותר מאשר המשטרה?

חנין זועבי: אנחנו יודעים.

חנין זועבי: המשטרה בעצמה בוועדות הכנסת אמרה שהיא יודעת היכן טמונים כלי הנשק בלוד ובנצרת.

חנין זועבי: הם נתנו לנו רשימה של המקומות בהם עשרות ומאות כלי נשק טמונים בהם, בבית קברות ביישוב מסוים.

חנין זועבי: אז אתם יודעים ולכן למה אתם לא עושים?

חנין זועבי: למה אין תכנית כללית?

חנין זועבי: למה אתם לא אומרים את זה במפורש?

חנין זועבי: לא רק שאתם יודעים על התשתית הכללית אלא 95 אחוזים מהמודיעין של המשטרה הוא מודיעין על ארגוני פשע ומטעם ארגוני הפשע.

חנין זועבי: כלומר, היכן שלמשטרה אין לה מחסור במודיעין, אין לה חולשה במודיעין, היא יודעת לעקוב טוב אחרי חברים בארגוני הפשע.

חנין זועבי: היא יודעת מה הם עושים.

חנין זועבי: יש לה מודיעין יום יומי בלוד, ברמלה, בנצרת, בטייבה, בטמרה.

חנין זועבי: יש לה את הקשרים והיא יודעת מי חבר באיזו כנופיה ובאיזה ארגון פשע.

חנין זועבי: יש לה לפעמים קשר של ידע מוקדם שהיא לא משתמשת בו.

חנין זועבי: זה רציני לומר שאזרחים מחרימים את המצלמות?

חנין זועבי: זה תפקיד המשטרה לחקור ולעקוב אחרי המצלמות.

חנין זועבי: המשטרה באה ומתלוננת שמחרימים את המצלמות.

חנין זועבי: קודם כל, בטח שהם יחרימו את המצלמות.

חנין זועבי: לכן צריכה להיעשות עבודת חקירה.

חנין זועבי: דבר שני, אם אתה בא לזירת הפשע חמש דקות ועשר דקות אחרי, אתה מחרים את המצלמה לפניהם כי אתה מגיע למצלמה לפניהם.

חנין זועבי: אנחנו לא יכולים לא להסיק שאין תכנית אמיתית של מלחמה בפשע.

חנין זועבי: אנחנו צריכים את המשוואה.

חנין זועבי: אנחנו רוצים לדעת מהי משוואת הפענוח.

חנין זועבי: פענוח של 50 אחוזים, אנחנו לא מקבלים.

חנין זועבי: אנחנו לא יודעים איך אתם עושים את המשוואה הזאת.

חנין זועבי: מקזזים תיקים שנסגרו למרות שלפי החוק תיקי רצח לא צריכים להיסגר.

חנין זועבי: עושים פענוח מצטבר.

חנין זועבי: אנחנו לא יודעים.

חנין זועבי: אנחנו ניתן למשטרה רשימה של 100 מקרי הרצח האחרונים, של 200 מקרי הרצח האחרונים, כדי שתאמר כמה מהם פוענחו וכמה לא.

חנין זועבי: לפי החישוב שלנו, ויש לנו חישוב גם מהשטח, אחוז הפענוח הוא פחות מ-10 אחוזים.

אחמד טיבי: תודה.

אחמד טיבי: יש הבדל במספרים.

אחמד טיבי: אני אתן לך להגיב.

אחמד טיבי: חבר הכנסת לשעבר אוסאמה סעדי.

אוסאמה סעדי: תודה אדוני היושב ראש.

אוסאמה סעדי: אני הייתי חבר בוועדת פנים בראשותו של יושב ראש הקואליציה דהיום דוד אמסלם.

אוסאמה סעדי: הוקמה ועדה מיוחדת לעניין הזה של אלימות במגזר הערבי.

אוסאמה סעדי: אני הייתי חבר בה, גם מסעוד גנאים, שייח' כאמל ריאן וניצב חכרוש השתתף בחלק מהפגישות האלה.

אוסאמה סעדי: הדבר הראשון שביקשנו אז היה שנקבל תכנית מהמשטרה, תכנית מפורטת, כיצד המשטרה רוצה להילחם בפשיעה ובאלימות במגזר הערבי, בחברה הערבית.

אוסאמה סעדי: אני חושב שעד היום, למרות שעברו יותר משנתיים מאז הוקמה הוועדה הזאת, לא ראיתי שיש משטרה.

אוסאמה סעדי: יש כל מיני הצהרות, וגם היום שמענו מניצב חכרוש על תכנית אבל כנראה שאנחנו עדיין בתכנית של הכול דיבורים ואין שום דבר מעשי.

אוסאמה סעדי: גם המספרים שניצב חכרוש – ואני באמת רוצה לדבר על עובדות ולא רוצה לצאת בכותרות ובמלים – מציין, עדיין הם זוועתיים כאשר גם מתוך ה-22 וגם ה-15 מתוך ה-33, זאת אומרת ש-50 אחוזים ויותר, 60 אחוזים, מהרציחות הן בחברה הערבית.

אוסאמה סעדי: קורבנות במגזר הערבי.

אוסאמה סעדי: לכן הייתי מצפה גם מהשר לביטחון פנים וגם מהמשטרה שבאמת תבואו ותציגו כאן בכנסת, בוועדה, בכל מקום, את התכנית שלכם למיגור ולצמצום האלימות והפשיעה בחברה הערבית.

אוסאמה סעדי: יש לנו רושם שאתם רק מתעסקים, כמו שאמרו קודמיי, בגיוס ובפתיחת תחנות משטרה וכנראה שזו המטרה ותו לא.

אוסאמה סעדי: אבל תכנית שמראה איך הצלחתם לפענח ולמגר את ארגוני הפשיעה במגזר היהודי, אני לא שמעתי שום דבר ושום כותרת היום איך אתם רוצים להילחם.

אוסאמה סעדי: בעניין הפענוח, וזה נושא אחרון שאני אתייחס אליו, אני מבקש אדוני היושב ראש, על מנת למנוע את כל העניין הזה של משוואה, כפי שאמרה חברת הכנסת זועבי, ואנחנו כן עסקנו בזה, גם אני חושב שהמספרים האלה והאחוזים הם לא נכונים.

אוסאמה סעדי: אני מבקש אדוני היושב ראש, יש כאן 67 רציחות עם שמות ועם תאריכים, אני מבקש שתיתן לנו המשטרה, מהמספרים האלה, שייתנו לוועדה בכתובים אילו מקרים פוענחו בשנת 2017 עם כתבי אישום ובלי כתבי אישום.

אוסאמה סעדי: שיגידו לוועדה בכתובים.

אוסאמה סעדי: אני לא רוצה להתווכח אם אלה 40 אחוזים או 50 אחוזים או 60 אחוזים.

אוסאמה סעדי: יש כאן 67 אירועי רצח בשנת 2017, שיגידו בכתובים.

קריאה: למה אתה מדבר על 67?

קריאה: אלה 72.

אוסאמה סעדי: כתוב 67 מקרים.

אוסאמה סעדי: תגידו לנו שמות של הנרצחים ב-2017, כל מקרה עם שם ועם התוצאה היום, האם פוענח או לא פוענח, יש כתב אישום או אין כתב אישום.

אוסאמה סעדי: את זה אני מבקש.

אוסאמה סעדי: תודה.

אחמד טיבי: תודה.

אחמד טיבי: שוב אום אל פאחם בגלל שהיא במוקד העניין.

אחמד טיבי: מנהיגות אקדמאים צעירים למען אום אל פאחם.

אחמד טיבי: עלאא אגבאריה.

עלאא אגבאריה: אדוני היושב ראש, רבותיי.

עלאא אגבאריה: לפני שאני אכנס לעניין, מה שבאמת מצחיק/עצוב זה שבשבוע שעבר הייתי ביוזמה בפגישה עם השר ארדן בנוכחות המפכ"ל ומפקד המחוז וגם מפקד תחנת אום אל פאחם, ומה שמדהים אותי שאותם משפטים ששמעתי שם, אלה אותם משפטים שכל אחד מסגל המשטרה אומר אותם.

עלאא אגבאריה: אם זה לשתף פעולה, אנחנו רוצים לשתף פעולה אבל במובן של האזרחים הפשוטים ולא במובן של המשטרה.

עלאא אגבאריה: שיתוף הפעולה אצל המשטרה זה לא שיתוף פעולה כמו במובן של האזרח הפשוט.

עלאא אגבאריה: כל הזמן אני שומע האשמות ואצבע מאשימה מצד המשטרה כלפי חברי הכנסת הערבים, אם זה מבחינת ארדן ואם זה מבחינת המפכ"ל, שהם לא עושים כלום ושראשי הרשויות לא נותנים למשטרה להיכנס ולשפר את המצב.

עלאא אגבאריה: אגב, זה לא נכון.

עלאא אגבאריה: מבחינת הסקרים ומבחינת עובדות, אותי כתושב אום אל פאחם לא מעניין כי אני חי בין עמי ואני יודע מה מתרחש שם ואני יודע מה קורה שם.

עלאא אגבאריה: המצב היום באום אל פאחם, אני רוצה ספציפית לדבר על אום אל פאחם כי אני בא משם, הוא לא כמו שאתם מדברים על עובדות.

עלאא אגבאריה: באום אל פאחם לפני שנפתחה תחנת המשטרה, ואני לא נגד פתיחת תחנת משטרה באום אל פאחם, המצב מבחינת הפשיעה היה ממש פחות.

עלאא אגבאריה: את זה אני אומר לאחר שעשיתי שיעורי בית.

עלאא אגבאריה: מבחינת המשטרה היום, אחד הדברים שעלו מבחינת פתרונות אצל השר ארדן, כאילו צחקתי על הפתרונות האלה, להציב מצלמות בתוך העיר ולפתוח עוד תחנות.

עלאא אגבאריה: התשובה שלי הייתה, בואו קודם כל תעבדו 70 אחוזים בתחנה הקיימת.

עלאא אגבאריה: אני עשיתי ניסוי קטן, וזה באמת היה מצחיק.

עלאא אגבאריה: הסיסמה של המשטרה היום היא שאנחנו דואגים לביטחון שלך.

עלאא אגבאריה: פתחתם שני מוקדים, 100 ו-101.

עלאא אגבאריה: באום אל פאחם, כשאתה מתקשר ל-101, למקרה חירום, הם באים שעה אחרי.

עלאא אגבאריה: בחיפה, אם השכן מפריע, במוקד 100, שזה לא מוקד החירום, הם באים חמש דקות אחרי שאתה מתקשר וזה רק בגלל שהשכן הפריע לי.

ג'מאל חכרוש: ה-100 הוא החירום.

ג'מאל חכרוש: ה-101 לא.

ג'מאל חכרוש: 101 זה המודיעין.

ג'מאל חכרוש: 100 הוא חירום.

ג'מאל חכרוש: אתה רוצה להגיד לי שמ-100 מגיעים אחרי שעה לאום אל פאחם?

עלאא אגבאריה: אני בטוח ואני אוכל לעשות אתך ניסוי.

עלאא אגבאריה: אני אומר לך.

ג'מאל חכרוש: אני מוכן לבדוק את זה.

עלאא אגבאריה: תבדוק.

עלאא אגבאריה: אתם מתעלמים גם מהנושא.

עלאא אגבאריה: אתם כל הזמן מדברים על רצח ועל ירי באום אל פאחם.

עלאא אגבאריה: בואו תתייחסו קודם, לפני הירי ולפני האירוע, לנשק שאנשים מחזיקים שם.

עלאא אגבאריה: בואו תחפשו את הנשק ואחרי כן נדון אם יש אירוע, אם היה ירי בחתונה או לא.

עלאא אגבאריה: לצערי, וזה המשפט שהמשטרה דוגלת בו, זה שיש ירי בחתונות.

עלאא אגבאריה: בסדר, יש ירי כי יש נשק שצריך לאסוף.

עלאא אגבאריה: מה שכן מצחיק זה שבאום אל פאחם כל פעם כשיש רצח, ואני מוכן להגיד לכם דבר אחד, למשטרה, שכל הכבוד לה שיום למחרת היא עושה דוחות תנועה ומטילה קנסות על ימין ועל שמאל.

עלאא אגבאריה: כל הכבוד, באמת, אני אתכם בנושא הזה.

עלאא אגבאריה: אבל על הזימון, זה לא נכון.

אחמד טיבי: תודה רבה.

אחמד טיבי: סונדוס סאלח, עמותת מוג'תמענא, בבקשה.

30759: שלום לכולם.

30759: תודה רבה על היוזמה הכול כך חשובה.

30759: היום יותר מכל פעם חשוב ומובן לכל אחד מאתנו, גם ערבים וגם יהודים, האינטרס המובהק של הממשלה לשמר את אי היציבות והפרת האיזון בחברה הערבית.

30759: אי היציבות והפרת האיזון הטבעי ביותר זה לייצר אלימות בתוך החברה הערבית.

30759: זה מצד אחד.

30759: מצד שני, הממשלה מנהלת מופע מנותק מהמציאות שהיא מקדמת תכניות כדי באמת לקדם את החברה הערבית בעניין האלימות.

30759: בחברה הערבית הגיעו מים עד נפש.

30759: כל הדוברים הקודמים דיברו מתוך כאב כל כך גדול ובאמת אנחנו הגענו למצב שתחושת הביטחון בחברה הערבית איננה קיימת במלוא מובן המילה.

30759: לממשלה יש יד בזה.

30759: אני מתייחסת לשלושה גורמים שאני חושבת שהממשלה נחה על זרי דפנה בנושא הזה ולא מטפלת בו כמו שצריך.

30759: להפך, האינטרס ממשיך להיות במקביל לעלייה החדה של האלימות.

30759: קודם כל, התפקוד של המשטרה בחברה הערבית נע בין תפקוד לקוי לאבטלה סמויה ואני לא רוצה להרחיב.

30759: דיברתם מספיק בנקודה הזאת.

30759: הנקודה השנייה היא אפליה בתקצוב.

30759: יותר מ-50 אחוזים מהחברה הערבית מתחת לקו העוני.

30759: יותר מ-70 אחוזים מהנשים לא משתייכות למגזר התעסוקתי בחברה הישראלית.

30759: תשיעית מהתקציב של התלמיד היהודי הוא רק ההשקעה של התלמיד הערבי.

30759: כלומר, התלמיד היהודי, מושקע בו פי תשע מאשר מושקע בתלמיד הערבי.

30759: הנתונים האלה למצב סוציו אקונומי גרוע ביותר שלא פלא שאנחנו נמצא עלייה חדה בנתוני האלימות והפשיעה בחברה הערבית.

30759: עוד מישור שבעיני הוא כל כך חשוב זאת התרבות.

30759: אנחנו עדים לניסיונות לדכא יוזמות בתרבות בחברה הערבית מצדו של משרד התרבות.

30759: יוזמות בתרבות לא נהנות בחיוב ולא מתקדמות כמו שצריך.

30759: להפך.

30759: יש דיכוי של יוזמות בעניין התרבות.

30759: האלימות היא כאן וזה לא ימשיך להיות מקומי.

30759: טיפול מהשורש צריך להיות בחברה הערבית כי זה ימשיך להיות ולחסל את כל הגוף ולא רק את החברה הערבית.

אחמד טיבי: תודה רבה.

אחמד טיבי: באלל ג'ביילי, בבקשה.

בלאל ג'ביילי: תודה רבה חבר הכנסת אחמד טיבי ותודה רבה על הישיבה הזאת.

בלאל ג'ביילי: אני בא מתחום הטכנולוגיה והתחלתי קצת לחשוב על הטיפול בגניבת המצלמות.

בלאל ג'ביילי: כאחד שהיום יודע שמצלמה היא לא רק מצלמה אלא מערכת מאחוריה יש תיעוד ויש הקלטות ויש תקשורת ואינטרנט, ולדעתי הפתרון הוא כמו שהציע חברי שהוא ייבוש הביצה.

בלאל ג'ביילי: הזכירו כאן אנשים שמי שעומד מאחורי הגניבות והרציחות במגזר הערבי, אלה ארגוני הפשיעה.

בלאל ג'ביילי: צריך לייבש אותם ולייבש אותם בכלים שהמשטרה מכירה אותם טוב מאוד והמשטרה משתמשת באמצעים כאלה בישובים אחרים בהם היא כן טיפלה, אם זה בנתניה, במשפחות פשע שכן התייבשו והפסיקו לפעול.

בלאל ג'ביילי: בישובים האחרים, בישובים הערבים, המודעות היא נמוכה בשימוש באמצעים טכנולוגיים על מנת להביא כלים ראייתיים על מנת לפענח מקרי רצח.

בלאל ג'ביילי: רק שלשום ראינו כתבה בערוץ 10 על איך הטכנולוגיה יכולה לסייע, במיוחד מצלמות, בחוף הים בראשון לציון ואחרי כן הביאו את ראש העיר שאמר שמתקינים אמצעים טכנולוגיים, מצלמות וחיישני זיהוי פנים וחיישני רעש.

בלאל ג'ביילי: הטכנולוגי יכולה לסייע.

בלאל ג'ביילי: זה שהמשטרה לא יודעת לעשות שימוש ולא עושה מספיק על מנת לפענח אמצעי אלימות אלה, זה בסדר, אבל אנחנו התושבים הערביים לא צועקים מספיק.

בלאל ג'ביילי: אנחנו צריכים לקחת יותר אחריות על עצמנו, לבוא ולצעוק, לומר, רבותיי, יש אנשים שמבינים.

בלאל ג'ביילי: לפני חודשיים הבאת לכאן אנשי היי-טק ודיברת על היי-טק והאנשים האלה יודעים שאפשר לרתום את ההיי-טק לטכנולוגיה על מנת למגר את התופעה הזאת.

בלאל ג'ביילי: על מנת למגר את התופעה אנחנו צריכים לשלב ידיים, כל האמצעים, כל האנשים, הרשויות המקומיות, גורמי האכיפה.

בלאל ג'ביילי: תודה רבה.

אחמד מלחם: סאלם עליכום.

אחמד מלחם: שלום לכם.

אחמד מלחם: אני מברך על קיום הדיון הזה.

אחמד מלחם: לא רק שהוא מתקיים בזמן אלא הוא צריך להתמשך הלאה והלאה.

אחמד טיבי: תהיה תשובה של ניצב חכרוש לכל הטענות שהועלו כאן.

אחמד מלחם: מציק לי כשאומרים שבג'סר א זרקא הייתה אלימות ולכן צריך לפתוח תחנת משטרה ואכן פתחו תחנת משטרה.

אחמד מלחם: אבל באום אל פאחם יש תחנת משטרה כבר עשרות שנים.

אחמד מלחם: בערערה יש תחנת משטרה הרבה מאוד שנים.

אחמד מלחם: בטייבה יש תחנת משטרה.

אחמד מלחם: מה תגידו שם?

אחמד מלחם: נפתח עוד סניף של רמי לוי בטייבה?

אחמד מלחם: אתם קופצים לפתוח סניפים ותו לא.

אחמד מלחם: פתיחת תחנות משטרה לא מועילה למיגור רמת הפשע אף לא באחוז אחד.

אחמד מלחם: אני רוצה לתת דוגמה כי המנגנון יכול לשדרג את עצמו כמו שרק לפני שנתיים הקימו יחידה לאכיפה נגד בנייה בלתי חוקית ועשו זאת עם אלפי שוטרים ובכמות אדירה של משאבים.

אחמד מלחם: כשירצו להרוס בית באיזושהי שכונה, פתאום יש להם גדודים של צבא, של רכבים, של ציוד ופתאום הורסים בית.

אחמד מלחם: להרוס בית לערבי שווה מלהגן על נפשם של ילדים ותינוקות ומשפחות שסתם יצאו לטייל?

אחמד מלחם: זה מציק לי.

אחמד מלחם: דבר שני.

אחמד מלחם: יצא לי לשבת עם כמה גננות אחרי סיום מפגש שלהן.

אחמד מלחם: הן לא יודעות להתמודד עם הילדים שבאים למחרת בבוקר לגן הילדים ולכן התאספו וחשבו איך לחנך את הילדים נגד אלימות.

אחמד מלחם: ריבונו של עולם, בגיל ארבע צריך לחנך תינוק נגד אלימות?

אחמד מלחם: זה מה שמרחף בישוב הערבי.

אחמד מלחם: אני לא רוצה לחנך נגד אלימות.

אחמד מלחם: אנחנו בסדר, כולנו נגד אלימות, אבל המשטרה לא צריכה לחכות אלא היא לאכוף על הפשיעה מיד.

אחמד מלחם: במקביל לפתור את כל הסוגיות של כל המערכות, אם זה בתעסוקה, אם זה בחינוך, אם זה בדיור, אם זה טיפול בזוגות צעירים שאין להם היכן לגור ולהיכן ללכת, אבל המשטרה לא צריכה להמתין לדוחות האלה.

אחמד מלחם: היא צריכה לצאת לשטח.

אחמד מלחם: תודה רבה.

אחמד טיבי: תודה רבה.

אחמד טיבי: אימאן קאסם.

אחמד טיבי: אחריה ת'אבת אבו ראס שהוא יהיה המסכם ואחריו ידבר ניצב חכרוש.

אימאן סלימאן: שלום לכולם.

אימאן סלימאן: אני אדבר בקצרה.

אימאן סלימאן: יש לי כמה שאלות.

אימאן סלימאן: נכחתי כאן בישיבה שהייתה לפני שש שנים, ב-2012, ואני רוצה מר חכרוש לשאול מה נעשה מאז ועד היום תחת הכותרת זכות הציבור לדעת.

אימאן סלימאן: אני כעיתונאית שמעלה הרבה את הנושא של האלימות, הפשע, הרצח והנשק, אני שומעת את כל הטענות שהמשטרה לא עושה כלום ואני שואלת מה המשטרה עושה.

אימאן סלימאן: אנחנו זקוקים למידע יותר.

אימאן סלימאן: אני מבינה שיש צווי איסור פרסום ואנחנו לא רוצים לפגוע במהלכי חקירה, אבל זכות הציבור לדעת מה נעשה יותר מאשר ההודעות הכלליות.

אימאן סלימאן: אנחנו ככלי תקשורת מעוניינים להעביר את המידע הזה וזה גם מוסיף את הרגשת הביטחון בקרב האזרחים שנעשה משהו.

אימאן סלימאן: נקודה שנייה.

אימאן סלימאן: בטוח שהמשרד לביטחון פנים לא יכול לעשות את הכול לבד אלא הוא חייב גם את משרד החינוך, את משרד הכלכלה, את משרד התרבות והספורט, את כל הגופים והמתנ"סים ואת המשרד לשוויון חברתי.

אימאן סלימאן: האם יש תכנית כוללת את כל המשרדים?

אימאן סלימאן: תכנית שיכולה באמת למגר את הפשע ואת האלימות בחברה הערבית, תכנית שמשלבת כוחות בין כל המשרדים הנ"ל?

אימאן סלימאן: נקודה שלישית, רצח נשים.

אימאן סלימאן: אנחנו יודעים שהיו מקרים שנשים התלוננו במשטרה וימים לאחר מכן או תקופה קצרה לאחר מכן הן נרצחו.

אימאן סלימאן: למה המשטרה לא נתנה הגנה לנשים שאכן ידוע שהן בסכנה?

אימאן סלימאן: נקודה אחרונה, קו ישיר.

אימאן סלימאן: כנראה שיש הרבה אזרחים ערבים שמעוניינים להירתם ולעזור אבל פוחדים לבוא ולומר שהם יודעים וזה המידע.

אימאן סלימאן: צריך למצוא איזשהו קו ישיר או דרך כדי שהמידע יגיע אליכם בלי שהאזרח ירגיש שהוא מאוים ואין עליו הגנה שמא הוא יהיה הנרצח הבא בתור.

אחמד טיבי: תודה רבה.

אחמד טיבי: ת'אבת אבו ראס.

ת'אבת אבו ראס: אדוני היושב ראש.

ת'אבת אבו ראס: המדינה משקיעה רבות בפיתוח כלכלי.

ת'אבת אבו ראס: היא מדברת על זה מעט אבל האמת היא שיש השקעה בפיתוח כלכלי.

ת'אבת אבו ראס: אני רוצה לקבוע כאן שלא יהיה כלכלי, המדינה לא תצליח בלי מיגור האלימות.

ת'אבת אבו ראס: לכן יש אינטרס מאוד גדול למדינה במיגור האלימות.

ת'אבת אבו ראס: זה לא עניין של הערבים.

ת'אבת אבו ראס: זה וין-וין סיטיואיישן.

ת'אבת אבו ראס: טוב לערבים וטוב למדינה מכל הבחינות.

ת'אבת אבו ראס: המשקיעים בורחים מהחברה הערבית.

ת'אבת אבו ראס: הערבים פותחים את המקומות שלהם בכל מיני מקומות - אני מכיר את התופעה בנגב במיוחד - בתוך הערים היהודיות במקום שזה יהיה להפך.

ת'אבת אבו ראס: הפושעים מתעשרים, כסף מולבן, רוצים שליטה וזה זולג לא רק לישובים היהודיים אלא זה זולג גם לרשויות המקומיות הערביות.

ת'אבת אבו ראס: אנחנו קרובים למועד הבחירות.

ת'אבת אבו ראס: אני חושב שחלק מראשי הרשויות הערבים היום מאוימים על ידי חברות הפשיעה וזה לא טוב.

ת'אבת אבו ראס: במקרים מסוימים הפושעים מריצים מועמדים משלהם.

ת'אבת אבו ראס: יש צורך לתת תשומת לב מיוחדת דווקא עכשיו בחודשים הבאים.

ת'אבת אבו ראס: אני פונה למשטרת ישראל לתת תשומת לב מיוחדת לבחירות ולמה שקורה מבסיס עם ראשי הרשויות כי זה המקום היחידי שאנחנו מאוד רוצים לעשות בום, בום כלכלי של פיתוח.

ת'אבת אבו ראס: אם שם ניכשל, אני חושב שגם המדינה תיכשל.

ת'אבת אבו ראס: אני מרגיש שיש חדירה של פשיעה לתוך חלק מהרשויות המקומיות.

ת'אבת אבו ראס: זה יכול להוביל לקריסה של השלטון המקומי הערבי.

ת'אבת אבו ראס: עד כדי כך.

ת'אבת אבו ראס: לא התכוננתי לסכם אבל אני רוצה להודות לך חבר הכנסת טיבי ולאחל לך כל טוב, לך ולשותפים, חברי הכנסת שאמנם חלקם לא כאן עכשיו.

ת'אבת אבו ראס: קרן אברהם תמשיך לעקוב אחרי השינויים במיגור הפשע והאלימות ויחסי החברה הערבית והמשטרה.

ת'אבת אבו ראס: אני מאמין שזה האתגר הראשון כמו שאמרת שעומד בפני החברה הערבית.

ת'אבת אבו ראס: דיברנו המון על המשטרה ואני חושב שיש מקום גם שהחברה הערבית תיקח את הנושא הזה לתשומת לב רבה יותר.

ת'אבת אבו ראס: אני חושב שאין דרך אחרת אלא בשיתוף פעולה של המשטרה למיגור האלימות.

ת'אבת אבו ראס: תודה.

אחמד טיבי: תודה רבה דוקטור ת'אבת אבו ראס.

אחמד טיבי: חבר הכנסת מיקי לוי.

מיקי לוי: תודה רבה.

מיקי לוי: שמעתי את דברי האורחים הנכבדים, את הדברים שאמר שייח' כאמל ואת הדברים שאמר עכשיו דוקטור ת'אבת אבו ראס מקרן אברהם.

מיקי לוי: אני מודאג.

מיקי לוי: גם שמעתי את דברי ניצב חכרוש שאני מכיר אותו שנים רבות ואני גם כן מודאג.

מיקי לוי: אני מודאג כי זו פעם מי יודע כמה שאנחנו נמצאים כאן בחדר הזה ומצביעים באצבע.

מיקי לוי: איפה אנחנו?

מיקי לוי: איפה הציבור כמו שאמר דוקטור אבו ראס?

מיקי לוי: איפה מנהיגי הציבור?

מיקי לוי: אם נמשיך להצביע, לא נמצא שום פתרון.

מיקי לוי: אני אומר לכם את זה.

מיקי לוי: אני שותף מלא לחברים מהרשימה המשותפת בנושא הזה שהוא בנפשנו.

מיקי לוי: לא יכול להיות שמהנתונים המאוד לא גמישים – אבל אני אדבר עליהם בגדול – שהחברה הערבית מונה 20 אחוזים מאזרחי מדינת ישראל, אבל מציינים ש-50 אחוזים מהנרצחים הם מהחברה הערבית.

מיקי לוי: זה לא יעלה על הדעת.

מיקי לוי: משהו לא בסדר בהתנהלות של כולנו.

מיקי לוי: בואו נפסיק להצביע.

מיקי לוי: אני מנסה לחפש את הדרכים איך אנחנו כאן יכולים לעשות.

מיקי לוי: יבוא אחמד ויעשה עוד כינוס עם החברים האחרים בעוד כמה חודשים ונשמע את אותם דברים והדברים שאמר דוקטור אבו ראס עכשיו על חדירה של פשיעה אל תוך מנגנוני השלטון והשלטון המוניציפאלי המקומי, מאוד מאוד מאוד מטרידים ומחייבים מחשבה מחודשת.

מיקי לוי: אני מבקש ממשטרת ישראל, למרות ההישגים, כולנו כאן באים ואומרים שזה לא דומה למה שהיה לפני שנתיים אבל זה לא מספיק, ואני מסכים שזה לא מספיק, ואני מבקש ממשטרת ישראל, ניצב חכרוש, לקבל רשימה או אלי או אל יושב ראש הוועדה שבה אתה אומר מה הם העיכובים או הכשלים שאנחנו ניצבים בפניהם.

מיקי לוי: נכון, נקודת משטרה היא לא חזות הכול.

מיקי לוי: נקודת משטרה מסייעת.

מיקי לוי: כשאני נוסע 150 או 140 בכביש 6 או בכביש ירושלים-תל אביב, רואה אור כחול, מה קורה לרגל שלי?

מיקי לוי: אני ישר לוקח את הרגל אחורה מהגז.

מיקי לוי: אותו דבר שם.

מיקי לוי: במקום שאין משטרה, יש ואקום.

מיקי לוי: שלא תבינו, במקום שנתפסים – וזה מניסיוני – ונעצרים עבריינים, אין ואקום, אלא נכנסים חדשים.

מיקי לוי: המלחמה הזו היא מלחמה אין סופית.

מיקי לוי: מישהו כאן אמר שהנשק מגיע רק ממחסני צה"ל.

מיקי לוי: זאת חצי תשובה.

מיקי לוי: הוא מגיע גם לצערי מייצור עצמי ונתפסו כלי נשק מייצור עצמי.

מיקי לוי: אני לא רוצה כרגע לומר כאן היכן.

מיקי לוי: אני דואג לפחות כל חודש להעביר את הנתונים של תפיסות הנשק שאני מקבל ממשטרת ישראל לידיעת החברים מהרשימה המשותפת.

מיקי לוי: לא פעם נתתי וגם לאחרונה נתתי את שלושת החודשים הראשונים של השנה.

מיקי לוי: אלה כמויות אדירות עד כדי כך שאפשר להקים צבא.

מיקי לוי: זה מטריף את הדעת.

מיקי לוי: אני קורא לכם, למשטרת ישראל, לעשות מבצע נוסף של החזרת כלי נשק ללא העמדה לדין עם פרסום רחב כולל לבנות.

מיקי לוי: אני מודה על עצמי, אני באתי אחרי אחת המלחמות בה השתתפתי ובידי היה אקדח.

מיקי לוי: באתי והחזרתי אותו ושלום על ישראל.

מיקי לוי: באתי לא כניצב אלא באתי עם בגדים אזרחיים.

מיקי לוי: לעשות עכשיו מבצע כי הענישה גוברת והפרסום צריך להיות שהענישה גוברת כי גם מי שייתפס, אני לא יודע, לא הייתי אתמול בזמן ההצבעה ולא ירדתי לתוך החוק, האם לא רק שימוש בנשק אלא גם תפיסה באחריותו של מחזיק הנשק, יש לה את העונש.

מיקי לוי: יכול להיות שנצטרך להגביר את הענישה גם בעניין הזה.

מיקי לוי: המחזיק בכלי נשק לא חוקי.

מיקי לוי: אחמד, יכול להיות שנצטרך לעשות תיקון לחוק.

מיקי לוי: בואו נשב ונחשוב על זה כי כך לפחות אם אני לא יורה, אז בסדר, אבל אם אני מחזיק ואני נתפס והענישה תהיה קשה יותר, זאת בעיה שלנו כמחוקקים ויכול להיות שזה יותר ירתיע.

מיקי לוי: בואו נחשוב גם על הדרך הזאת.

מיקי לוי: אני לא יודע - במסמך הזה שמדבר על פריסת אמצעים - כמה מצלמות יש במגזר.

מיקי לוי: אני יודע שפרסתי מצלמות בעיר העתיקה, הורדתי את הפשיעה ואת התקיפות והרציחות.

מיקי לוי: אני מבקש לדעת היכן אין מצלמות, היכן אין מצ'ינג של המועצה המקומית, היכן המשרד לביטחון פנים כדי לבוא לשר בטענות למה אין כאן מצלמות במוקדים מסוימים כדי לתת ביטחון לתושבים.

מיקי לוי: בנצרת עלית לאורך מסלול השוק אין אירועים מאז ששמו את המצלמות.

מיקי לוי: אין אירועים.

מיקי לוי: בעכו, במקומות ששמו את המצלמות, אין אירועים.

קריאה: בראשון.

מיקי לוי: אני מדבר דווקא על הישובים הערביים.

מיקי לוי: ברעננה אין אירועים, תעזבו.

מיקי לוי: בכפר סבא אין אירועים במוקדים האלה ששמו מצלמות.

מיקי לוי: בלונדון, שם יש מעל 10,000 מצלמות, הפשיעה ירדה לרמות נמוכות מאוד.

מיקי לוי: אין מה לעשות, הטכנולוגיה קיימת כי אי אפשר להציב שוטר בכל פינת רחוב.

מיקי לוי: אני מבקש גם מהאוכלוסייה וגם מראשי המשטרה, כל מי שימסור מידע מודיעיני יקבל חסינות וחיסיון.

מיקי לוי: לא חסינות בזה שלא יפגעו בו אלא חיסיון ממוסר המידע.

מיקי לוי: אני שמעתי את הדברים בקצה שאת אמרת לגבי הפחד ממסירת מודיעין.

מיקי לוי: משטרת ישראל ללא מודיעין לא יודעת.

ג'מאל חכרוש: אתה יודע שיש את זה.

מיקי לוי: יכול להיות שצריך לפרסם.

מיקי לוי: יכול להיות שצריך לומר בבתי הספר.

מיקי לוי: לא יכול להיות שאף אחד לא ראה כשהיו שם ארבעים אנשים בזמן שהיה ירי.

מיקי לוי: לא יכול להיות.

מיקי לוי: אני קורא לכם.

מיקי לוי: זה עניין של חינוך.

מיקי לוי: זה בנפשנו.

מיקי לוי: אתם משלמים מחיר כבד.

מיקי לוי: תשמעו, אני ישבתי מעל שעתיים עם שייח' ריאן אחרי הרצח של הבן שלו ואני בכיתי יחד אתו.

מיקי לוי: זה לא יכול לקרות.

מיקי לוי: מילא הוא מעורב בפשיעה, אבל הולך סתם כך לפתוח את החנות המשפחתית.

מיקי לוי: יש תכניות, יש ירידה, זה לא מספיק.

מיקי לוי: מכיוון שהכינוסים הגדולים האלה כנראה הם בסדר, אבל הם לא התכל'ס אני מבקש ליזום – אם תרצו, אני מוכן לבוא לכל פגישה כזו מקומית עם מפקד היחידה המקומית ובמקומות מסוימים גם אתה כניצב, אום אל פאחם מקום בעייתי, בואו נעשה מפגש רבעוני, בואו נעשה כדי שנוכל להשלים אחד את השני.

מיקי לוי: המשטרה, אני אומר לכם מניסיון, לא תפתור לבד.

מיקי לוי: הנה, אני אומר את זה על השולחן.

מיקי לוי: זה נחמד שכל אירוע – והם עושים רבות.

מיקי לוי: אתם אומרים את זה עכשיו, שזה לא דומה למה שהיה לפני שנתיים אבל יבוא לכאן ניצב חכרוש כל חצי שנה ואנחנו נצביע עליו - זה לא ייתן כלום.

מיקי לוי: בואו נשתף פעולה למיגור העסק.

מיקי לוי: כולנו משלמים מחיר כבד מאוד.

מיקי לוי: אני מציע שכל ראש רשות מוניציפאלית, ראש עירייה, שמבקש לעשות, לא צריך שיהיה כל העולם שידע על כך.

מיקי לוי: מפגשים רבעוניים.

מיקי לוי: אני מתחייב לבוא אם ירצו אותי – אם לא ירצו אותי, לא צריך כי אני לא יכול להועיל בכל מקום – והנה אני פונה לניצב חכרוש שהוא יבוא למקומות הבעייתיים, על אחת כמה וכמה מפקד התחנה.

מיקי לוי: כולם אומרים ארגוני פשע.

מיקי לוי: אני בשפה המשטרתית.

מיקי לוי: שלושה ארגוני פשע.

מיקי לוי: עבדל קאדר, חרירי וג'רוסי.

מיקי לוי: זהו.

מיקי לוי: שלושה ארגונים.

קריאה: אבל מתוך שבעה.

מיקי לוי: עזוב, אלה עכשיו עומדים כאן.

מיקי לוי: שלושה ארגונים.

קריאה: יש עוד.

מיקי לוי: אני ספרתי שלושה ארגונים.

מיקי לוי: הייתה לי משפחת פשע בירושלים - - -

אחמד טיבי: אגב, אני מתנגד לקרוא לארגונים בשמות משפחה.

מיקי לוי: אני לא מפחד.

אחמד טיבי: אף אחד כאן לא מפחד.

אחמד טיבי: אני ציינתי בהתחלה שזה ארגון ולא משפחות.

אחמד טיבי: ניצב חכרוש, בבקשה.

ג'מאל חכרוש: אין לי כוונה להאשים ואני לא מאשים אלא אני מודאג ואני מבקש שכולנו נהיה מודאגים מהמצב הנתון הזה.

ג'מאל חכרוש: אלה שאומרים שב-2016-2017 הייתה עלייה בפשיעה, אני מסכים.

ג'מאל חכרוש: תחנות המשטרה התחילו לעבוד בסוף 2017 ואז התחלנו לראות את הירידה.

ג'מאל חכרוש: מסכימים אתי שתחנות משטרה וחיזוק המשטרה ברחוב הערבי, זה מה שיביא לירידה בפשיעה.

ג'מאל חכרוש: זאת הוכחה ועל הוכחה אי אפשר להתווכח.

ג'מאל חכרוש: מסוף שנת 2017 עד עכשיו מסתמנת ירידה ואני מקווה שהירידה הזאת תימשך.

ג'מאל חכרוש: לגבי ארגוני פשיעה.

ג'מאל חכרוש: אי אפשר לבוא ולומר ארגון פשיעה שמפוצח וחבריו נכנסים בפנים, הוא ארגון פשיעה קטן בגלל שפיצחנו.

ג'מאל חכרוש: אני חוזר למודעות.

ג'מאל חכרוש: ארגון פשיעה שעשה עבודה קשה – וחלק מהיושבים כאן יודעים איזו עבודה עשה ואיזה טרור השליט באזור המשולש מקלנסואה, שעבדנו עליו מעל שנה, ומיקי, אתה יודע, ששנים עובדים כשזה נוגע לארגון פשיעה, עד שהבאנו פיצוח.

ג'מאל חכרוש: אני אישית דאגתי להזמין את כל כלי התקשורת כדי להפיץ את זה כי זאת זכות הציבור לדעת.

ג'מאל חכרוש: לצערי אף כלי תקשורת ערבי לא הגיע למפגש.

ג'מאל חכרוש: אני ביקשתי שיגיעו ושנקרא לילד בשמו.

ג'מאל חכרוש: אותו ארגון עשה שלוש רציחות, מספר מקרי שוד, מספר מקרי פשיעה חמורים ביותר ועדיין חברי הארגון בפנים.

ג'מאל חכרוש: 19 כתבי אישום הוגשו.

ג'מאל חכרוש: אף כלי תקשורת ערבי לא הגיע למפגש הזה שעשינו בתל אביב.

ג'מאל חכרוש: זכות הציבור כן לדעת אבל שידע את הכול ולא רק מה שנגד המשטרה.

ג'מאל חכרוש: שידע גם מה שנגד המשטרה אבל ידע את השאר.

ג'מאל חכרוש: לגבי פעילות סמויה, אני מתפלא לשמוע כאילו לא יודעים על פעילות סמויה.

ג'מאל חכרוש: כך נטען.

ג'מאל חכרוש: בטח שלא תדעו.

מיקי לוי: גם לא ידעו.

ג'מאל חכרוש: פעילות סמויה יש וזה לוקח זמן.

ג'מאל חכרוש: הפעילות הסמויה אחר כך תהפוך לגלויה ויבצעו את המעצרים.

ג'מאל חכרוש: לגבי תכנית.

ג'מאל חכרוש: אני ישבתי כאן בוועדות האלה והצגתי את התכנית.

ג'מאל חכרוש: הצגתי את התכנית ליושב ראש ועדת הפנים.

ג'מאל חכרוש: הצגנו את התכנית כמה פעמים ואמרתי את עיקרי התכנית שהיא חיזוק הרחוב הערבי במשטרה, דבר שיביא להרתעה ויביא לגילוי.

ג'מאל חכרוש: הקשר בין המשטרה לאזרח הערבי כך שתהיה משטרה שירותית ואחר כך לבלום את הפשיעה.

ג'מאל חכרוש: הקמת ועדות משותפות בין האוכלוסייה הערבית לשוטרים שיעשו את העבודה שלהם.

ג'מאל חכרוש: פריסת מצלמות ברחובות הערבים וכניסה לבתי ספר.

ג'מאל חכרוש: כניסה לבתי ספר, וזה בתכנית שלנו, יש לזה התנגדות.

ג'מאל חכרוש: מתנגדים.

חנין זועבי: איפה עשו איסוף נשק חם?

ג'מאל חכרוש: אני אתייחס לזה.

חנין זועבי: אם אין תכנית בלי האלמנטים האלה, אז אין תכנית.

אחמד מלחם: אתם לא תיכנסו לבתי הספר לפני שאתם נכנסים לארגוני הפשע.

חנין זועבי: אל תיכנס לבתי ספר.

חנין זועבי: תיכנס בארגוני הפשע.

ג'מאל חכרוש: כשאתם דיברתם, אני שתקתי.

חנין זועבי: אתה לא הקשבת כאשר אנחנו דיברנו.

חנין זועבי: אנחנו אומרים שאין תכנית בלי שני האלמנטים האלה.

ג'מאל חכרוש: כבוד היושב ראש, תאפשר לי להשלים את הדברים.

חנין זועבי: אני לא מתווכחת אתך.

חנין זועבי: אני לוקחת את הדברים שלך ברצינות.

אחמד טיבי: חברת הכנסת זועבי, את רשאית אחר כך להעיר.

חנין זועבי: תכנית בלי איסוף נשק ובלי מלחמה בארגוני הפשע, זאת לא תכנית.

ג'מאל חכרוש: תכנית בתנאים לא תהיה.

ג'מאל חכרוש: אני אמרתי שזו התכנית שלנו.

ג'מאל חכרוש: אני הצגתי כאן מעל דוכן הכנסת ואמרתי שכל אלה שמתנגדים לתכנית, מי שיש לו תכנית אחרת – שיביא אותה.

חנין זועבי: הנה, יש לנו.

ג'מאל חכרוש: שיביא אותה ואני אבצע אותה.

חנין זועבי: אנחנו אומרים לך.

ג'מאל חכרוש: אני מוכן לממש תכנית של כל מי שמודאג ורוצה לעשות למען בלימת הפשיעה.

ג'מאל חכרוש: אני מוכן לממש אותה.

חנין זועבי: הנה, אנחנו אומרים לך.

חנין זועבי: נתנו לך תכנית.

ג'מאל חכרוש: עד היום לא קיבלתי תכנית חוץ מהצהרות.

ג'מאל חכרוש: חוץ מהצהרות לא קיבלתי כלום.

חנין זועבי: זה לא רציני מה שאתה אומר.

ג'מאל חכרוש: כבוד היושב ראש, בוא ניקח החלטה, נפסיק להאשים אחד את השני.

ג'מאל חכרוש: בואו נשים יד אחד עם השני ונבלום ונטפל במחלה הזאת, במחלת הפשיעה, שגורמת נזק לכל אזרח.

ג'מאל חכרוש: היא לא מדלגת על אף חצר.

ג'מאל חכרוש: היא תפגע באזרח הטוב ובאזרח הלא טוב.

ג'מאל חכרוש: בואו נשלב ידיים ונעשה עבודה ונבלום את הפשיעה הזאת.

אחמד טיבי: תודה רבה ניצב חכרוש.

אחמד טיבי: ברשותכם, אני רוצה לקרוא הצעת סיכום ואם למישהו יש הערה או תוספת, אני אשמח.

אחמד טיבי: הדיון בעניין הפשיעה והתפשטות הנשק בוועדה לתעסוקת ערבים ושוויון חברתי, היה דיון ביקורתי וחשוב.

אחמד טיבי: הוצגו נתונים מאוד מדאיגים על הפשיעה בחברה הערבית לרבות השוואה שהייתה בנתונים בין החברה היהודית לחברה הערבית.

אחמד טיבי: המלצות.

אחמד טיבי: הוועדה קוראת ליזום תכנית רב-מערכתית למיגור האלימות ולשתף את קברניטי הציבור הערבי בתכנית הזאת.

אחמד טיבי: הוועדה קוראת למשטרה להילחם בפשיעה המאורגנת בחברה הערבית, לרבות מאבק כלכלי ביכולות הרבות שיש לארגוני הפשיעה כקטלי

אחמד טיבי: זטור להיאבק בפשיעה עצמה או בארגונים כפי שהצליחה המשטרה לעשות בערים יהודיות כדוגמת נתניה ואשדוד.

אחמד טיבי: אנחנו קוראים שוב למשטרה, בפעם המי יודע כמה, לאסוף את הנשק הרב המשתולל בישובים הערביים.

אחמד טיבי: הקריאה הזאת היא קריאה של כל הנהגת הציבור הערבי, של ועדת המעקב, של הרשימה המשותפת, של ראשי הרשויות, של אנשי דת, אנשי חינוך ושל האזרח הפשוט.

אחמד טיבי: הוועדה מבקשת לקבל לידיה – ניצב חכרוש, והמשרד לביטחון פנים – נתונים עליהם דיבר חבר הכנסת לשעבר סעדי.

אחמד טיבי: יש רשימה של רציחות מ-2017 ואנחנו רוצים פירוט של פענוח ו/או כתבי אישום, מה הסטטוס של כל מקרה ומקרה, כדי שהמספרים יהיו סופיים, מוחלטים וענייניים.

אחמד טיבי: הוועדה קובעת שלא רק שהיא לא מתנגדת למבצעים יזומים – להערת חבר הכנסת מיקי לוי שלא נמצא כאן - אלא שהיא קוראת למבצעים יזומים לאיסוף הנשק מבלי להתעסק בסופו של דבר בדוחות חניה בכניסות לישובים הערביים שאת זה אפשר לעשות בהזדמנות אחרת.

אחמד טיבי: נושא של מצלמות, נושא שחוזר ונשנה.

אחמד טיבי: הוועדה קוראת לא לפגוע במצלמות ולא להסתיר, אבל הפתרון הוא שהמשטרה תגיע באופן מיידי למקום הפשע והיא בעצמה תחרים מכוח החוק את המצלמות האלה וכך לא יהיה אפשר לטעון שהמבצעים או מי שקשורים למבצעי הפשע החרימו את המצלמות לפני המשטרה.

אחמד טיבי: אלימות פוגעת בתעסוקה, בפיתוח כלכלי, כמו שאמר ת'אבת, ואי מתן הרגשה של ביטחון אישי לאזרח הערבי היא אחד המפגעים העיקריים של עיקרון השוויון החברתי בו עוסקת, בשני האלמנטים האלה, תעסוקה ושוויון חברתי, הוועדה שדנה כעת בנושא הזה.

אחמד טיבי: יש פגיעה קשה במשקיעים ובהשקעה בישובים הערביים בשל התפשטות הפשיעה, האלימות והנשק ולכן הוועדה דורשת שהטיפול ייקח בחשבון שאי פתוח כלכלי, אחד מסיבותיו הוא היעדר ביטחון אישי.

אחמד טיבי: הוועדה קובעת שהיא תמשיך לטפל בנושאים האלה שפוגעים בשוויון החברתי.

אחמד טיבי: הוועדה מודה לקרן אברהם, לדוקטור נוהאד עלי, לרסול סעדה, לדוקטור ת'אבת אבו ראס, לאמנון בארי סוליציאנו וגם לשייח' כאמל ריאן ממרכז אמאן ולכל אלה שהשתתפו כאן.

אחמד טיבי: הוועדה תמשיך לטפל בנושא האלימות.

אחמד טיבי: תודה מיוחדת לחאג' עבד ראני אגברייה.

קריאה: - - -

אחמד טיבי: בהחלט זו קריאה אנושית של שיבה הביתה, במיוחד ליתומים שנשארו למוחמד עבד ראני ז"ל.

אחמד טיבי: תודה רבה לכל מי שהשתתף בדיון הזה.

אחמד טיבי: לדיון הזה יהיה המשך.

אחמד טיבי: תודה, נועה.